title: Uutisankkuri 2: Legendan paluu

text: "Uutisankkuri 2" oli avausviikonloppunaan Yhdysvaltojen toiseksi katsotuin elokuva – sen edelle meni vain "Hobitti – Smaugin autioittama maa". Arvosteluissa sitä pidettiin mm. "vuoden hauskimpana elokuvana, mielipuolisella tavallaan, terävän satiirisena viihdepakettina".


title: Carlos Jiménez

text: Carlos Jiménez Sánchez (s. 10. helmikuuta 1976 Madrid) on espanjalainen koripallovalmentaja ja aktiiviuransa lopettanut koripalloilija, olympiamitalisti ja maailmanmestari.


title: Carlos Jiménez

text: Jiménez edusti vuodet 1994–2012 kestäneellä ammattilaisurallaan vain kahta seuraa, espanjalaisia Club Estudiantesia ja CB Málagaa. Estudiantesissa hän voitti Copa del Reyn kaudella 1999–2000.


title: Carlos Jiménez

text: Espanjan maajoukkueessa Jiménez voitti olympiahopeaa Pekingistä 2008, maailmanmestaruuden vuonna 2006 ja neljä himmeämpää EM-mitalia. Hän edusti Espanjaa myös kaksissa muissa kesäolympialaisissa: Sydneyssä 2000 Espanja oli yhdeksäs ja Ateenassa 2004 seitsemäs.


title: Vanilla Twilight

text: Vanilla Twilight on kanadalaisprojekti Owl Cityn kappale. Se julkaistiin heidän toisen, Ocean Eyes-studioalbumin toisena singlenä 26. tammikuuta 2010. "Vanilla Twilight" saavutti listasijoituksia jo ennen sen julkaisupäivää, seuraten Owl Cityn aiemman kappaleen "Fireflies" menestystä. Kappale on päässyt kahdenkymmenen parhaan joukkoon Alankomaissa ja Belgiassa.


title: Kaskad

text: Kaskad () on Sveriges Radion tuottama viihteellinen televisio-ohjelma, joka esitettiin ensimmäisen kerran 10. helmikuuta 1962. Sen ohjasi Åke Falck, ja siinä esiintyvät muiden muassa Eartha Kitt, Lill Lindfors ja Jan Malmsjö. Ohjelma voitti Kultaisen Ruusun Montreux’n festivaaleilla vuonna 1962. Eartha Kitt esittää ohjelmassa kappaleet ”I Want to Be Evil” ja ”C’est si bon”.


title: Sprinttitalli

text: Sprinttitalli on vuonna 2013 perustettu urheilutalli, jonka tehtävänä on auttaa yleisesti huippu-urheilijoita saavuttamaan menestymistä kansallisella ja kansainvälisellä tasolla. Sprinttitalli perustettiin Marko Malvelan ja hänen uintiryhmänsä erkaannuttua Swimming Jyväskylän valmennusjärjestelmästä. Perustajat hakivat mallia, jossa uinnissa pystyttäisiin tekemään yhteistyötä perusseurojen kanssa, mutta huomattavasti fokusoidummin ja joustavammin.


title: Sprinttitalli

text: Sprinttitalli on sitoutumaton ja riippumaton rekisteröity yhdistys. Se ei ole Uimaliiton jäsenseura.


title: Sprinttitalli

text: Vuonna 2014 talli otti ensimmäisen kansainvälisen mitalin, kun A-P Liukkonen ui pronssia 50 metrin vapaauinnissa EM-kilpailuissa Berliinissä. Lisäksi Mimosa Jallow ui MM-finaalissa viestissä (lyhyt rata, Doha). Talli on ollut voittamassa edustamilleen seuroille useita kansallisia mestaruuksia ja - ennätyksiä.


title: Sprinttitalli

text: Marlene Niemi on uinut EM- mitalin naisten vapaauintiviestissä lyhyellä radalla.


title: Sprinttitalli

text: Tallissa ui vuonna 2018 16 uimaria. Lisäksi talli tekee valmennuksellista yhteistyötä useiden eri paikkakuntien kanssa. Tallissa ui uimareita muiden muassa Kampuksen Plaanista, Swimming Jyväskylästä, Espoon Cetuksesta, Oulun Uinnista ja Helsingfors Simsällskapista. Tallissa on vieraillut uimareita mm. Pieksämäeltä, Jämsästä, Tampereelta ja Turusta.


title: Sprinttitalli

text: Talli tekee tiivistä yhteistyötä Jyväskylän Kaupungin kanssa, jonka Ui Kesäksi Kuntoon - kampanjassa sillä on suuri rooli.


title: Sprinttitalli

text: Tallin henkilöstö tällä hetkellä:


title: Sprinttitalli

text: Päävalmentaja - Marko Malvela


title: Sprinttitalli

text: Muut valmentajat ja tukihenkilöt: Mikko Alpola (apuvalmentaja), Pedro Valadão (fysiikkavalmentaja), Antti Rantanen (oheisharjoittelu), Jesse Pajari (fysioterapeutti)


title: Sprinttitalli

text: Johto: Sami Paavilainen (puheenjohtaja), Mikko Pirttimäki (varapuheenjohtaja, valmentaja)


title: Northern Pictures, New England Images

text: Northern Pictures, New England Images on Finnish Chamber Choir ja Heikki Sarmanto Jazz Ensemble albumi vuodelta 1988.


title: Northern Pictures, New England Images

text: Kaikki kappaleet kirjoittanut Heikki Sarmanto.


title: Salakuljetettu ikoni

text: Salakuljetettu ikoni on Heikki Sarmannon, Pentti Saarikosken, Maija Hapuojan, Juhani Aaltosen albumi vuodelta 1989. Levyllä kuullaan Heikki Sarmannon sävellyksiä Pentti Saarikosken runoihin.


title: Salakuljetettu ikoni

text: Kaikki kappaleet on säveltänyt Heikki Sarmanto.


title: Pivot-kieli

text: Pivot-kieli on keinotekoinen tai luonnollinen kieli, jota käytetään eri kielten välisessä kääntämisessä. Käännettäessä mistä tahansa kielestä A kieleen B, käännetään A:sta ensin pivot-kieleen P, ja sen jälkeen P:stä B:hen. Kun käytetään pvot-kieltä, kääntäjiä ei tarvitse olla joka ikiselle kieliparille AB, vaan riittää, että yksi kääntäjä tuntee kielen A sekä pivot-kielen P, ja toinen kääntäjä pivot-kielen ja kielen B.


title: Pivot-kieli

text: Pivot-tekniikan käyttö kuitenkin kasvattaa virheiden ja epämääräisyyksien mahdollisuutta lopullisessa käännöksessä, sillä käännösprosesseja on kaksi (tai useampia), kun normaalisti niitä olisi vain yksi. Esimerkiksi kun Hernán Cortés kommunikoi Mesoamerikan intiaaneille, hän puhui espanjaa Gerónimo de Aguilarille, joka puolestaan puhui mayakieltä Malintzille, joka lopulta tulkkasi viestin nahuatliksi intiaaneille.


title: Pivot-kieli

text: Englantia, ranskaa, venäjää ja arabiaa käytetään usein pivot-kielenä, sillä niiden osaajia on paljon. Esimerkkejä keinotekoisista kielistä, joita käytetään pivot-kielenä, ovat Interlingua, Esperanto ja Universal Networking Language.


title: Pivot-kieli

text: EU-tulkkauksessa ja –kääntämisessä pivot-kielen käyttäminen on hyvin tavallista, sillä EU:n toiminnassa on jatkuvasti käytössä lukuisia eri kieliä, eikä kaikille kielipareille ole mahdollista eikä järkevää pitää omaa kääntäjää esimerkiksi silloin, kun käännös- tai tulkkaustarve on hyvin satunnaista. Tällöin käytetään pivot-tekniikkaa. EU:ssa pivot-kielinä toimivat usein englanti ja ranska.


title: Pivot-kieli

text: Myös kaunokirjallisuudesta ilmiö on tuttu, varsinkin pienempien kielten, kuten suomen, tapauksessa. Kirjoja ei välttämättä ole käännetty suoraan alkuperäiskieleltä suomeksi, vaan suomennos tehdään vaikkapa englanninkielistä käännöstä käyttäen. Hyvä esimerkki kirjallisuudesta on Raamattu ja sen kääntäminen eri kielille.


title: Pivot-kieli

text: Myös koodauksessa käytetään usein pivot-tekniikkaa siirrettäessä dataa eri systeemien välillä. Ohjelmoinnin yhteydessä pivot-kielestä käytetään nimitystä välikieli. Esimerkkejä tällaisista välikielistä ovat Internet Protocol (IP), XML, sekä tietyntyyppiset monimutkaisemmat ohjelmointikielet. Usein siis data käännetään ensin jollekin välikielelle, ja sen jälkeen kyseessä olevaan systeemiin sopivaan binaarimuotoon.


title: Guitar (albumi)

text: Guitar on Albert Järvisen kokoelma-albumi vuodelta 1990.


title: Emmaus kirkko

text: Emmaus kirkko on ulkosuomalainen evankelisluterilainen seurakunta Kanadan länsirannikolla Vancouverin kaupungissa Brittiläisessä Kolumbiassa. Seurakunta aloitti toimintansa nykyisessä muodossa 30. maaliskuuta 1980. Se sai Atonement ja suomalaisen seurakunnan yhdistyessä käyttöönsä 1960-luvun alkupuolella rakennetun Atonement seurakunnan entisen kirkon. Ensimmäinen pappi oli raskaana oleva Riva Nelson, joka jäi äitiyslomalle jo toukokuussa.


title: Emmaus kirkko

text: Toimii Helsingin Yliopiston teologisen tiedekunnan harjoitteluseurakuntana.


title: Rock’n Roll – Love Rock 1967–77

text: Rock'n Roll – Love Rock 1967-77 on Love Recordsin julkaisema kokoelmalevy vuodelta 1977. Levyllä esiintyy: Rauli Badding Somerjoki, Hurriganes, Hector, Rock'n'Roll Band, Juice Leskinen, Cisse Häkkinen, Kari Peitsamo ja Ankkuli, Isokynä Lindholm, Albert Järvinen, Muska, Virtanen, Markku Into Ja Intomielet, Blues Section ja Freeman.


title: Mike Johnston

text: Mike Johnston (s. 19. helmikuuta 1957 Dartmouth, Nova Scotia, Kanada) on kanadalainen jääkiekkovalmentaja. Hän toimi NHL-joukkue Pittsburgh Penguinsin päävalmentajana kesäkuusta 2014 joulukuuhun 2015.


title: Mike Johnston

text: Ennen nykyistä pestiään Johnston on ollut apuvalmentajana Vancouver Canucksissa 1999–2006 ja Los Angeles Kingsissä 2006–2008. Vuosina 2008–2014 Johnston oli WHL-joukkue Portland Winterhawksin päävalmentaja.


title: Mike Johnston

text: Johnston aloitti valmennusuransa Kanadan yliopistosarjoissa. Vuonna 1994 hänestä tuli Kanadan maajoukkueen apuvalmentaja, ja hän valmensi kaksissa nuorten MM-kisoissa, kuusissa MM-kisoissa ja vuoden 1998 talviolympialaisissa. Vuoden 1999 MM-kisoihin Johnston valittiin Kanadan päävalmentajaksi.


title: Jussiville Partanen

text: Jussiville Partanen (s. 15. heinäkuuta 1991 Kuopio) on suomalainen taitoluistelija, joka kilpailee jäätanssissa parinaan Cecilia Törn. He edustavat Helsingin Luistelijoita. Parin valmentajana toimii Maurizio Margaglio.


title: Jussiville Partanen

text: Partanen ja Törn voittivat jäätanssin Suomen-mestaruuden 2016. Vuosina 2014 ja 2015 he sijoittuivat toiseksi. He osallistuvat vuoden 2015 MM-kisoihin sijoittuen 25:nneksi. Vuoden 2016 EM-kisoissa pari oli 15:s. ja saman vuoden Bostonin MM-kisoissa 18:s. Vuoden 2017 EM-kilpailuissa Zagrebissa Partanen ja Törn sijoittuivat 17:nneksi.


title: Jussiville Partanen

text: Vuosina 2011–2013 Partasen parina luisteli kanadalainen Sara Aghai. He kilpailivat junioritasolla.


title: Tomi Pulkkinen

text: Tomi Pulkkinen (s. 2. elokuuta 1992 Helsinki) on suomalainen taitoluistelija. Hän asuu Zürichissä. Suomessa Pulkkinen edustaa Järvenpään Taitoluistelijoita.


title: Tomi Pulkkinen

text: Pulkkinen muutti perheensä kanssa Sveitsiin ollessaan 8-vuotias ja hänellä on Sveitsin ja Suomen kaksoiskansalaisuus. Hän aloitti taitoluistelun vuonna 1997. Pulkkinen on edustanut Suomea kaudesta 2014–2015.


title: Tomi Pulkkinen

text: Vuonna 2009 Pulkkinen oli toinen Sveitsissä junioreiden mestaruuskilpailuissa ja vuonna 2015 aikuisten SM-kisoissa.


title: Lankon tanko (ja muita askelmia)

text: Lankon tanko (ja muita askelmia) on Vesa-Matti Loirin kokoelma-albumi vuodelta 1977.


title: Chappie

text: Chappie on vuonna 2015 ensi-iltansa saanut Neill Blomkampin ohjaama tieteiselokuva. Elokuva sijoittuu tulevaisuuden Johannesburgiin, Etelä-Afrikkaan ja kertoo käytöstä poistetusta poliisirobotista Chappiesta, jolle tämän luoja kehittää uudenlaisen tekoälyn.


title: Chappie

text: "Chappie" on Blomkampin kolmas täyspitkä elokuva. Elokuvan käsikirjoitus perustuu Blomkampin vuoden 2013 lyhytelokuvaan "Tetra Vaal", ja hän käsikirjoitti elokuvan yhdessä vaimonsa Terri Tatchellin kanssa, samoin kuin vuoden 2009 esikoiselokuvansa "District 9". Pariskunta kirjoitti käsikirjoituksen kahdessa viikossa keskellä "Elysium"-elokuvan kuvauksia.


title: Chappie

text: Elokuvan budjetti oli noin 49 miljoonaa dollaria. Elokuva kuvattiin muun muassa Johannesburgissa, Etelä-Afrikassa. Elokuvassa nähdään muun muassa tunnettu Ponte City -pilvenpiirtäjä.


title: Chappie

text: Elokuva on saanut kriitikoilta pääasiassa huonoja arvosteluja. Rotten Tomatoes -sivuston mukaan 31 prosenttia arvosteluista oli positiivisia ja sivusto on antanut elokuvalle keskimääräisen arvosanan 4.9/10.


title: Chappie

text: Huonosta vastaanotostaan huolimatta elokuva oli taloudellinen menestys. Se oli tammikuuhun 2016 mennessä tuottanut maailmanlaajuisesti noin 102,1 miljoonaa dollaria.


title: Siikavire

text: Siikavire on Jukka Siikavireen esikoisalbumi vuodelta 1978.


title: Siikavire

text: Kaikki sävellykset Jukka Siikavire.


title: Hanna Karttunen

text: Hanna Karttunen on suomalainen tanssija. Hän on tanssinut latinalaistansseja muun muassa Jaakko Toivosen, Geir Bakken, Sandro Cavallinin, Paul Killickin ja Slavik Kryklyvyin parina. Paul Killickin kanssa Karttunen voitti lukuisia kilpailuja, kuten Brittien mestaruuskilpailut ja Hollannin avoimet kilpailut. Maailmanmestaruuskilpailuissa he sijoittuivat toiseksi.


title: Hanna Karttunen

text: Karttunen on tanssinut myös näytöstansseja Victor da Silvan kanssa. He ovat voittaneet näytöstanssin maailmanmestaruuden kolmesti.


title: Hanna Karttunen

text: Vuonna 2004 Karttunen osallistui "Strictly Come Dancing" -ohjelmaan "EastEnders"-näyttelijä Christopher Parkerin kanssa.


title: Hanna Karttunen

text: Karttunen on naimisissa Jone Nikulan kanssa.


title: Nicola Sturgeon

text: Nicola Ferguson Sturgeon (s. 19. heinäkuuta 1970 Irvine, Skotlanti) on skotlantilainen poliitikko, Skotlannin kansallispuolue SNP:n johtaja ja Skotlannin pääministeri ("First Minister"). Marraskuussa 2014 Sturgeonista tuli puolueensa ensimmäinen naisjohtaja ja Skotlannin ensimmäinen naispääministeri.


title: Nicola Sturgeon

text: Sturgeon opiskeli oikeustiedettä Glasgow’n yliopistossa ja työskenteli vuosina 1997–1999 asianajajana.


title: Triadimefoni

text: Triadimefoni (CHClNO) on triatsolijohdannaisiin kuuluva orgaaninen yhdiste. Yhdistettä käytetään maataloudessa fungisidina eli sienitautien ehkäisyyn ja hoitoon.


title: Triadimefoni

text: Triadimefoni on huoneenlämpötilassa väritöntä kiteistä ainetta. Yhdiste on käytännöllisesti katsoen veteen liukenematonta, mutta liukenee useisiin orgaanisiin liuottimiin kuten sykloheksanoniin, 2-propanoliin, dikloorimetaaniin, heksaaniin ja tolueeniin. Kasveissa ja maaperässä triadimefoni metaboloituu triadimenoliksi, joka on myös fungisidina aktiivinen yhdiste. Triadimefoni on kiraalinen yhdiste, mutta sitä käytetään R- ja S-enantiomeerien raseemisena seoksena.


title: Triadimefoni

text: Triadimefonia voidaan valmistaa kahdella tavalla, joissa molemmissa on lähtöaineena pinakoloni. Pinakoloni voidaan kloorata tai bromata ja muodostunut halogeenijohdannainen reagoi nukleofiilisella substituutiolla p-kloorifenolin natriumsuolan kanssa. Seuraavassa vaiheessa muodostuneesta välituotteesta muodostetaan emäksisissä olosuhteissa enolaatti, joka halogenoidaan. Halogenoitu tuote muodostaa triadimefonia reaktiolla triatsolin kanssa. Toinen tapa on pinakolonin diklooraus- tai dibromaus, jota seuraa substituutioreaktiot p-kloorifenolin natriumsuolan ja triatsolin kanssa niin kutsutulla one-pot-synteesillä.


title: Triadimefoni

text: Triadimefonia käytetään sienitautien, muun muassa ruostesienten, ehkäisyyn ja hoitoon viljakasveista, metsien taimista, koristekasveista, vihanneksista, viinirypäleistä ja muista hedelmistä sekä kahviviljelmillä. Yhdisteen toi markkinoille Bayer vuonna 1973. Triadimefonista voidaan valmistaa triadimenolia pelkistämällä esimerkiksi alumiini-isopropoksidin avulla.


title: L’atleta fantasma

text: L’atleta fantasma (”Aaveatleetti”) on vuonna 1919 valmistunut italialainen mykkäelokuva. Raimondo Scottin ohjaaman seikkailuelokuvan pääosia esittävät Mario Guaita-Ausonia ja Elsa Zara.


title: L’atleta fantasma

text: Harry Audersen kosiskelee rikkaan Ladimoorin tytärtä Jennyä, mutta tämä on kiinnostuneempi salaperäisen aaveatleetin urotöistä. Jennyn isä päättää ostaa tyttärelleen kultaisen rintakorun, jonka kaksi antiikkikauppiasta yrittää varastaa. Aaveatleetin väliintulo estää roistojen suunnitelmat, mutta nämä kaappaavat Jennyn ja houkuttelevat ansaan myös naamioidun sankarin. Jenny onnistuu vapauttamaan aaveatleetin ja tunnistaa tämän ujoksi kosijakseen.


title: L’atleta fantasma

text: Torinolaisen De Giglio Filmin tuottama "L’atleta fantasma" on ainoa säilynyt esimerkki voimamiesrooleihin erikoistuneen Mario Guaita-Ausonian ja hänen käsikirjoittajavaimonsa Renée De Liotin noin viidestätoista mykkäelokuvasta. Se kuuluu Macisten innoittamien voimamieselokuvien sarjaan, mutta sen naamioitu sankari on esikuvaansa hienostuneempi ja muistuttaa Arsène Lupinin kaltaisia ranskalaisen populaarikulttuurin hahmoja. Naispääosan aktiivinen rooli tuo mieleen amerikkalaisten seikkailusarjojen lannistumattomat sankarittaret.


title: L’atleta fantasma

text: Aikalaiskritiikki kiitti elokuvaa vauhdikkaaksi, jännittäväksi ja hauskaksi. Sen ansioiksi mainittiin myös viehättävä rakkaustarina sekä vartaloltaan esteettisen Guaita-Ausonian tyylikäs näyttelijäsuoritus. Aaveatleetin seikkailut jatkuivat vuonna 1921 valmistuneessa "La mascotte di Spartassa".


title: L’atleta fantasma

text: Elokuvan ranskankielinen kopio on säilynyt Italian kansallisessa elokuvamuseossa Torinossa. Siitä on laadittu myös musiikilla ja englanninkielisellä käännöksellä varustettu versio.


title: Erityistaide

text: Erityistaide eli erityistä tukea tarvitsevien taiteilijoiden taide on taidetoiminnan ala, jota ei nimensä mukaisesti olisi ilman erityistä tukea. Erityistaiteen alaan kuuluu kehitysvammaisten, autismin kirjon henkilöiden sekä laaja-alaisia oppimisvaikeuksia omaavien henkilöiden taidetoiminta harrastajataiteesta taideammattilaisuuteen.


title: Erityistaide

text: Erityistaiteen studioiden toiminnan tuloksena taidemaailman tietoisuuteen on noussut monia taiteilijoita, joiden teokset täyttävät ammattitaiteen kriteerit. Lahjakkuudestaan huolimatta nämä taiteen tekijät tarvitsevat erityisiä tukitoimia taiteilijuutensa mahdollistamiseksi. Erityistaiteilijat tekevät taideteoksia, jotka pärjäävät taiteena ilman erityis-etuliitettä, mutta he itse taiteilijoina tarvitsevat apua taiteen kentällä toimiessaan. Konkreettisen taiteen tekemisen lisäksi erityistaiteilija tarvitsee apua teostensa esille tuomiseen.


title: Erityistaide

text: Kansainvälisestä näkökulmasta tarkasteltuna suomalainen erityistaide on osa outsider-taiteen kenttää yhdessä ITE-taiteen kanssa. Useat alan toimijayhteisöt ovat kansainvälisen verkoston European Outsider Art Association EOA:n jäseniä.


title: Erityistaide

text: Erityistaide on melko nuori taiteen ala, sillä sen lähes kaikki merkittävät taidepiirit, keskukset ja -oppilaitokset ovat syntyneet 1990-luvulla tai sen jälkeen. Harrastus- ja opiskelumahdollisuuksien paranemisen myötä kehitysvammaisilla on ollut mahdollisuus siirtyä askartelusta ja taideterapiasta taiteen tekemiseen. Tuotannon taiteellisen tason kohoamisen myötä myös näyttelytoiminta on 2000-luvulla lisääntynyt voimakkaasti ja kehitysvammaisten taitetta on nähty taidemuseoissa.


title: Erityistaide

text: Helsingissä toimii maamme ainoa erityistaiteen esittämiseen keskittynyt taidegalleria, Art Kaarisilta. Vuonna 2009 perustettua galleriaa ylläpitää Nastolassa sijaitseva Kaarisilta ry., joka tarjoaa kulttuurialan päivä- ja työtoimintaa sekä kuvataiteen ammatillista koulutusta erityistukea tarvitseville henkilöille.


title: Erityistaide

text: Kaarisilta järjestää Kaarisilta Biennalen, joka on kaikille erityistä tukea tarvitseville taiteilijoille avoin, kansainvälinen jyrytetty biennaali.


title: Erityistaide

text: Kehitysvammaisten taidetyöpajoja on Suomessa määrittelystä riippuen noin kolmekymmentä. Monien työpajojen taidetoiminta sisältää taidekasvatuksellisia tavoitteita, mutta vain muutamassa niistä annetaan taiteen alan tutkintoon tähtäävää opetusta. Kuva-artesaanin tutkinnon suorittaneet erityistaiteilijat työskentelevät usein kotikuntiensa toimintakeskusten päivä- ja työtoiminnan taidetyöpajoissa.


title: Erityistaide

text: Tunnettuja erityistaiteen toimijoita ja taidekeskuksia maassamme:


title: Erityistaide

text: Erityistaiteen kentän edunvalvojana toimii Kettuki, joka on kehitysvammaisten ja muiden erityistä tukea tarvitsevien taiteilijoiden kuvataiteen alan toimintaa tukeva valtakunnallinen asiantuntijayhdistys. Kettukia ylläpitävä Kettuki-yhdistys eli Kehitysvammaisten taiteilijoiden tuki ry perustettiin vuonna 2002. Kettukin tavoitteena on tehdä erityistaidetta tunnetuksi ja kohottaa sen arvostusta. Se pyrkii parantamaan erityistä tukea tarvitsevien henkilöiden mahdollisuuksia opiskella ja harrastaa taidetta sekä työskennellä taiteen alalla.


title: Erityistaide

text: Kettuki myöntää vuosittain Taideteko -palkinnon ansioituneelle henkilölle tai yhteisölle, joka on toiminnallaan edistänyt erityistä tukea tarvitsevien henkilöiden taidetta ja kulttuuria.


title: Erityistaide

text: Vuoden Taideteko-palkinnon saajat:Kettuki valitsee vuosittain myös Vuoden taiteilijan tai taiteilijaryhmän, jolle järjestetään yksityisnäyttely. Kettukin Vuoden taiteilijat:Kansainvälisissä yhteyksissä erityistaide käännetään englanniksi "outsider art".


title: Erityistaide

text: Professori Colin Rhodesin mukaan tuettu ateljeetyöskentely tarjoaa vaihtoehdon perinteiselle taidekoulutukselle, taideakatemioille, joiden opetus yleensä on taiteellisesti lahjakkaidenkin erityistä tukea tarvitsevien henkilöiden ulottumattomissa. Vaikka outsider-taide on totuttu liittämään itseoppineiden taiteeseen, myös erityistä tukea tarvitsevien taiteilijoiden taiteen katsotaan nykyään kuuluvan outsider-taiteen piiriin.


title: Erityistaide

text: Tunnettuja kansainvälisiä erityistä tukea tarvitsevien taiteilijoiden taidekeskuksia ovat muun muassa:


title: Erityistaide

text:
Iso-Britaniassa:
Tanskassa:
Ruotsissa:
Yhdysvalloissa:
Hollannissa:
Itävallassa:


title: Oncothecaceae

text: Oncothecaceae on pieni uusikaledonialainen kasviheimo koppisiemenisten Asteranae-ylälahkossa. Heimon ainoa suku on "Oncotheca".


title: Oncothecaceae

text: Kasvit ovat ainavihantia puita, joiden versot ovat kaljuja. Lehdet ovat lyhytruotisia. Haarainen kukinto sijaitsee lehtihangassa ja siinä on pieniä kukkia, joissa on enemmän tai vähemmän erilehtinen verhiö ja tyvestä asti haarova vartalo. Hedelmä on luumarja, jonka kivi on yksisiemeninen.


title: Oncothecaceae

text: Heimo/suku kasvaa Uudessa-Kaledoniassa.


title: Oncothecaceae

text: Oncothecaceae-heimon ainoassa suvussa on kaksi lajia. Aiemmin heimo on liitetty teekasvien (Theaceae) yhteyteen. Asteranae-ylälahkossa se sijoittuu lähelle Garryales-lahkoa, mutta sen sisällyttäminen siihen ei ole saanut riittävää vahvistusta. Lähimmäksi sukulaisheimoksi on osoittautunut Metteniusaceae.


title: Golden Peak Race

text: Golden Peak Race on laskettelurinne Vailissa Coloradossa Yhdysvalloissa. Rinteellä on laskettu tekniikkalajit vuosien 1989- ja 1999 MM-kilpailuissa ja joukkuekilpailu vuoden 2015 MM-kilpailussa.


title: Kouvolan kaupunginosat

text: Kouvolan kaupunginosat ovat Kouvolan kaupungin hallinnollisista ja tilastollisista syistä ylläpitämiä aluehallinnollisia yksiköitä. Vaikka suuraluejako on Kouvolassa kaupunginosajakoa merkittävämpi, pienempiä alueita hyödynnetään sijaintitietona muun muassa kaavoituksessa, kiinteistötunnuksissa, lupa-asioissa ja inventoinneissa. Kaupunginosia on yhteensä 39 ja jokainen niistä kuuluu yhteen kuudesta suuralueesta.


title: Electro Velvet

text: Electro Velvet on brittiläinen popduo, joka edusti maataan vuoden 2015 Eurovision laulukilpailussa Itävallan Wienissä kappale "Still in Love with You". Duo pääsi suoraan finaaliin, sillä Iso-Britannia on yksi suurimmista rahoittajamaista. Finaalissa Electro Velvet sijoittui sijalle 24 kerättyään vain viisi pistettä.


title: Electro Velvet

text: Eurovision laulukilpailua varten kootun duon muodostavat laulajat Alex Larke ja Bianca Nicholas.


title: Android-sovelluskehitys

text: Android-sovelluskehitys on Android-ohjelmistojen luomisesta käytetty nimitys. Android-sovellusten kehittäminen tapahtuu usein Java-ohjelmointikielellä käyttäen Android SDK:ta. Android-sovelluksia voi kehittää myös käyttäen C++ -ohjelmointikieltä ja Android NDK:ta. Näiden tekniikoiden lisäksi on mahdollista toteuttaa niin sanottuja "hybridisovelluksia". Hybridisovellukset toimivat useammalla käyttöjärjestelmällä, mutta eivät pärjää suorituskyvyssä Android SDK:lla ja NDK:lla tehdyille sovelluksille. Lisäksi Android-laitteen sisäisiin laitteisiin, kuten kameraan tai kiihtyvyysanturiin päästään käsiksi vain käyttäen SDK:ta tai NDK:ta.


title: Android-sovelluskehitys

text: Android SDK ("Software Development Kit") on työkalu, jota käytetään natiivien Android-sovellusten kirjoittamiseen. Android SDK sisältää kaikki Android-sovelluksen luontiin tarvittavat kirjastot, mukaan lukien käyttöliittymäohjelmointiin tarvittavat kirjastot, sekä ADB ("Android Debugging Tools") debuggaustyökalun. Android-sovellusten debuggaaminen tapahtuu yleisesti ADB:n avulla. ADB:tä voidaan käyttää komentoriviltä käsin tai graafisesta kehitysympäristöstä. Yleisimpiä Android-ohjelmointiin käytettyjä kehitysympäristöjä ovat Android Studio sekä Eclipse. Myös Pascaliin pohjautuvia ratkaisut voi käyttää Android-sovellusten kehittämisessä. Yleisimpiä Pascaliin pohjautuvia työkaluja Android-sovelluskehitykseen ovat Delphi ja Lazarus, joka pohjautuu Free Pascal -kääntäjään.


title: Android-sovelluskehitys

text: Esimerkki Androidin Activity:stä. Activity on luokka, joka tarvitaan Androidissa aina käyttöliittymän näyttämistä varten.


title: Android-sovelluskehitys

text: Yleisin paikka Android-sovelluksen julkaisemiselle on Google Play -kauppa. Tunnuksen tekeminen Play-kauppaan maksaa 25 dollaria. Maksulla Google pyrkii minimoimaan niin sanottujen roskasovellusten julkaisemista. Tunnusten luomisen jälkeen käyttäjä voi julkaista sovelluksia Play-kaupassa. Yleensä sovelluksen näkyviin tuleminen muille käyttäjille kestää sovelluksen julkaisemisesta muutamia tunteja. Aika on kuitenkin verrattain vähäinen verrattuna esimerkiksi Applen App Storeen tuleviin sovelluksiin, sillä Google ei tarkista sovelluksia.


title: Jukka Mildh

text: Jukka Wolmar Mildh on suomalainen urheilutoimittaja ja -asiantuntija, joka on erikoistunut Formula 1:siin. Nykyisin Mildh toimii Ylen Formula 1 -asiantuntijana. Hän toimii myös liikkeenjohdon konsultointiin erikoistuneen Wolmar Helsinki Oy:n toimitusjohtajana, jossa toimessa hän on toiminut vuodesta 2010 lähtien.


title: Jukka Mildh

text: Mildh on toiminut aiemmin muun muassa Mika Salon ja Nico Rosbergin managerina. Rosbergin managerina hän toimi vuosina 2006–2008. Hän on juontanut myös Ruutulippu -televisio-ohjelmaa ja toiminut Formula 1 -sarjan lähetysten kommentaattorina ja toimittajana MTV3:lla.


title: Robert Nordström

text: Robert Nordström (s. 15. heinäkuuta 1963) on suomenruotsalainen elokuvaaja. Hän oli vuonna 2013 ehdolla parhaan kuvauksen Jussi-palkinnon saajaksi elokuvasta Oppipoika.


title: Robert Nordström

text: Oman elokuvatyönsä ohella Nordström toimii ruotsinkielisen ammattikorkeakoulu Arcadan lehtorina. Hän on kuvannut kaikkiaan kolmisenkymmentä pitkää elokuvaa yli kahdenkymmenen vuoden aikana.


title: Metteniusaceae

text: Metteniusaceae on pieni tropiikin kasviheimo, joka kuuluu koppisiemenisten Asteranae-ylälahkoon. Heimossa on ainoastaan yksi suku: "Metteniusa".


title: Metteniusaceae

text: Kasvit ovat ainavihantia puita. Karvat ovat vaihtelevissa määrin T:n muotoisia. Lehdet ovat ehytlaitaisia, korvakkeettomia. Kukinto on viuhkomainen. Kukan verholehdet ovat lyhyitä ja terälehdet yhteenkasvaneita, niiden liuskat siirottavat ja ovat sisäpinnaltaan karvaisia. Heteenponnet ovat pitkiä, lopulta puoliympyrämäisiksi käyristyneitä ja puolikkaat monilokeroisia, ja niissä on kookas lokeroside; toisinaan ponnet ovat kirkkaan oranssivärisiä. Sikiäin on symmetrialtaan vastakohtainen, sillä neljä emilehteä on enemmän tai vähemmän surkastuneita. Istukat ovat parietaalisia, laitaistukoita, vartalo pitkä ja luotti pieni. Vain yksi siemenaihe on toimiva, pitkävartinen ja yksikalvoinen. Hedelmä on yksisiemeninen ja epäsymmetrisesti särmikäs. Siemen on ohutkuorinen ja siinä on käyrä alkio.


title: Metteniusaceae

text: Metteniusa-lajit kasvavat trooppisessa vyöhykkeessä.


title: Metteniusaceae

text: Heimon ainoassa suvussa on seitsemän lajia. Morfologisissa fylogeneettisissä analyyseissä "Metteniusa" sopii melko mukavasti Cardiopteridaceae-heimoon. Molekyylianalyysit puolestaan viittaavat suvun kuuluvan asteridien eli Asteranae-ylälahkon ykkösryhmään eli lamideihin (Lamiidae). Muun muassa lehtiruodin anatomia ja emilehtien lukumäärä ovat samanlaisia kuin heimossa Oncothecaceae, joka lienee läheisin sukulainen.


title: Metteniusa

text: Metteniusa on Metteniusaceae-heimoon kuuluva kasvisuku ja on samalla heimon ainoa suku. Sukuun kuuluu kolmesta seitsemään lajia.


title: Metteniusa

text: Suvun lajeja kasvaa Panaman kannaksella sekä Etelä-Amerikan luoteisosissa, lähinnä Ecuadorissa.


title: Kasper Strömman

text: Kasper Strömman (4. kesäkuuta 1974 Turku) on suomalainen graafinen suunnittelija ja kuvittaja, joka tunnetaan humoristisista blogeistaan ja sarjakuvistaan.


title: Kasper Strömman

text: Strömman on valmistunut lontoolaisesta Camberwell College of Arts -oppilaitoksesta vuonna 2001. Hänen töitään on nähty muun muassa Osakassa, Milanossa ja Lissabonissa. Grafia ry valitsi Strömmanin vuoden 2013 graafikoksi. Palkintoperusteissa häntä kuvattiin ideanikkariksi, katalysaattoriksi, kyseenalaistajaksi, graafisen suunnittelun stand-up-koomikoksi ja ammattilaiseksi, ”jolla on kyky avata kollegojen silmät uudelle”.


title: Kasper Strömman

text:
Vuosina 2011–2013 Strömmanin englanninkielisen blogin nimi oli "The Kasper Stromman Design Blog". Sen lopetettuaan hän jatkoi design- ja muuta maailmaa humoristisesti käsittelevän suomenkielisen "Kasper Diem" -blogin pitoa. Yleisradion mukaan Strömmanin blogipäivityksiä jaetaan sosiaalisessa mediassa paljon, koska niiden jakaja tahtoo olla muiden silmissä hauska. Hän on vakiovieras Yle TV2:n ajankohtaisohjelmassa "Kioski". Huhtikuussa 2016 alkoi Yle Fem -kanavalla Strömmanin juontama, kesämökkiarkkitehtuuria käsittelevä tv-ohjelmasarja "Stugor".
Kasper on kirjoittanut lehtien yleisönosastopalstoille trollauskirjoituksia esiintyen eläkeläisenä nimeltä "Bo Hager".


title: Kasper Strömman

text: Strömman on kuvittanut monia sisarensa Nora Strömmanin kirjoittamia lastenkirjoja. Strömmanin avopuoliso on tekstiilitaiteilija Maija Louekari.


title: Luis Salom

text: Luis Jaime Salom Horrach (7. elokuuta 1991 Palma de Mallorca – 3. kesäkuuta 2016) oli espanjalainen ratamoottoripyöräilijä. Hän kilpaili kaudella 2015 Moto2-luokassa Páginas de Amarillas HP 40 -tallin Kalexilla.


title: Luis Salom

text: Salom debytoi 125-kuutioisissa kesken kauden vuonna 2009. Hän ajoi kauden aikana sekä Hondalla että Aprilialla sijoittuen parhaimmillaan kuudenneksi. Sarjan yhteispisteissä sijoitus oli 22:s. Kauden 2010 Salom ajoi niin ikään kahdessa tallissa. Hän aloitti Lambrettalla ja ajoi kolmannesta kilpailusta eteenpäin Stipa-Molenaar Racingin Aprilialla. Yhteispisteissä hän oli 12:s sijoittuen parhaimmillaan viidenneksi. Kauden 2011 Salom kilpaili Aprilialla. Hän saavutti kauden aikana ensimmäiset palkintosijansa ollen kahdesti toinen ja sarjan yhteispisteissä kahdeksas.


title: Luis Salom

text: Kaudeksi 2012 125-kuutioisten sarjan nimi muuttui Moto3-sarjaksi, ja Salom siirtyi KTM:lle. Hän voitti kauden aikana uransa ensimmäiset kaksi osakilpailua, Indianapolisissa ja Aragoniassa. Palkintosijoja hän saavutti kahdeksan ollen sarjan toinen. Kauden 2013 Salom jatkoi KTM:llä. Hän saavutti kauden aikana seitsemän osakilpailuvoittoa ja 12 palkintosijaa, mutta jäi sarjassa kolmanneksi maanmiestensä Maverick Viñalesin ja Álex Rinsin jälkeen.


title: Luis Salom

text: Kaudeksi 2014 Salom siirtyi Pons Racingin riveihin Moto2-luokkaan. Hän saavutti kauden aikana yhden kakkossijan ja yhden kolmossijan. Katalonian Grand Prix'ssä Salom kolaroi Jonas Folgerin kanssa ja mursi käsivartensa. Häneltä ei kuitenkaan jäänyt yhtään kilpailua väliin. Kaudella 2015 Salom jatkoi Pons Racingilla, jonka nimeksi muuttui Páginas Amarillas HP 40.


title: Luis Salom

text: Salom menehtyi 3. kesäkuuta 2016 kaaduttuaan Barcelonan osakilpailun toisessa vapaassa harjoituksessa. Kaatumisen syy oli tallin tutkimusten mukaan normaalia myöhäisempi jarrutus uusilla renkailla kohdassa, jossa oli muhkura.


title: Airbnb

text: Airbnb on yhdysvaltalainen vuonna 2008 perustettu yritys ja internetsivusto, jonka kautta voi ilmoittaa oman huoneensa tai vastaavan tilan vuokrattavaksi.


title: Airbnb

text: Asunnot ovat yksityisten ihmisten tai sijoittajien omistuksessa, ja Airbnb perii niiden välittämisestä 10-13 prosenttia vuokrasta. Nykyisin on myös emännöintipalveuilta, jotka hoitavan vuokraamisen käytännön järjestelyt asunnon omistajan puolesta.


title: Airbnb

text: Yöpymisen jälkeen vuokralainen ja vuokranantaja voivat kirjoittaa toisistaan arvion Airbnb-sivustolle. Lukemalla vanhoja kommentteja palvelun käyttäjät voivat päättää, haluavatko käyttää tiettyä majoituspaikkaa tai huolivatko tietyn matkailijan.


title: Airbnb

text: Vuonna 2018 yrityksen listoilla on neljä miljoonaa vuokrattavaa kohdetta 65000 kaupungissa yli 190 maassa. Sen kautta on tehty yhteensä yli 260 miljoonaa majoittautumista.


title: Airbnb

text: Airbnb:n kaltaiset palvelut ovat nostaneet vuokratasoa joillakin alueilla, ja esimerkiksi Berliini ja Barcelona ovat rajoittaneet yksityisasuntojen lyhytaikaista vuokraamista.


title: Nicolás Fuchs

text: Nicolás Fuchs Sierlecki (s. 10. elokuuta 1982 Lima) on perulainen ralliautoilija. Hän kilpailee rallin MM-sarjassa ja WRC2:ssa Ford Fiestalla. Fuchsin kartanlukijana toimii argentiinalainen Fernando Mussano.


title: Nicolás Fuchs

text: Ensimmäisen MM-rallinsa Fuchs ajoi vuonna 2009 Argentiinassa Subaru Imprezalla ollen 11:s kartanlukijanaan Juan Pedro Cilloniz. Ensimmäiset MM-sarjan pisteensä hän saavutti vuoden 2015 Meksikon rallista sijoittuen sijalle yhdeksän kartanlukijanaan Fernando Mussano.


title: Nicolás Fuchs

text: WRC2-luokasta Fuchs on saavuttanut neljä palkintosijaa, jotka ovat kaikki kakkossijoja.


title: Anti Social Media

text: Anti Social Media () on vuonna 2014 perustettu tanskalainen pop rock -yhtye, joka edusti Tanskaa vuoden 2015 Eurovision laulukilpailussa Itävallan Wienissä kappaleella "The Way You Are". Anti Social Media selviytyi Euroviisuihin voitettuaan vuoden 2015 Melodi Grand Prixin. Yhtye kilpaili ensimmäisessä semifinaalissa.


title: Anti Social Media

text: Yhtyeen muodostavat Philip Thornhill, Nikolaj Tøth, David Vang ja Emil Vessing.


title: Kjetil Mørland

text: Kjetil Mørland (taiteilijanimeltään pelkästään Mørland; s. 1980 Grimstad) on norjalainen laulaja-lauluntekijä, kitaristi ja pianisti. Hän edusti Norjaa vuoden 2015 Eurovision laulukilpailussa Itävallan Wienissä yhdessä Debrah Scarlettin kanssa kappaleella "A Monster Like Me". Mørland on itse säveltänyt ja sanoittanut kappaleen.


title: Kjetil Mørland

text: Mørland on asunut suuren osan aikuisiästään Iso-Britanniassa. Hän kuuluu myös brittiläiseen yhtyeeseen Absent Elk (). Mørland on yhtyeen ainoa ei-brittiläinen jäsen. Nykyisin Mørland asuu kuitenkin Oslossa.


title: Something Awful

text: Something Awful on yhdysvaltalainen huumorisivusto, jonka perusti vuonna 1999 Richard Kyanka. Sivustolla on koottu yhteen hauskoja kuvia, bloggauksia, kattava ja laaja keskustelupalsta, ja huumorimielessä tehtyjä pelien ja elokuvien arvosteluja.


title: Something Awful

text: Keskustelupalsta on Internetin maailmassa poikkeuksellinen lähinnä sen takia, että käyttäjien pitää maksaa käyttäjätunnuksen rekisteröimisestään. Vuonna 2015 rekisteröinnin hinta oli 9,95 Yhdysvaltain dollaria, eli noin 9,5 euroa.


title: Audiosurf 2

text: Audiosurf 2 on Dylan Fittererin kehittämä videopeli, joka on jatko-osa peliin Audiosurf. Peli julkaistiin lokakuussa 2013. Pelissä valitaan jokin musiikkikappale omalta tietokoneelta ja peli muuttaa sen tasoksi joka liikkuu musiikin rytmin mukaan. Pelissä on useita erilaisia pelimuotoja esimerkiksi Mono jossa väistelään piikkejä ja kerätään pisteitä ja Audiosprint jossa hypitään esteiden yli.


title: Tove Jaarnek

text: Tove Jaarnek (s. 13. kesäkuuta 1965) on ruotsalainen laulaja.


title: Tove Jaarnek

text: Jaarnek sijoittui toiseksi Melodifestivalenissa 1991 kappaleella ”Ett liv med dig”. Hänen yhdessä Peter Jöbackin kanssa laulamansa ”More than a game” oli vuoden 1992 jalkapallon Euroopan-mestaruuskilpailujen virallinen kisakappale.


title: Tove Jaarnek

text: Vuonna 2013 Jaarnek voitti Baltic Song Contest -kilpailun kappaleella ”I believe”.


title: Tove Jaarnek

text: Jaarnekilla on kaksi lasta: tytär Jennifer ja poika Jonathan. Hänen siskonsa Carina myös oli laulaja.


title: Kaitalammi (Tammelan Riihivalkama)

text: Kaitalammit tai Kaitalammi on Kanta-Hämeessä Tammelassa Ruostejärven pohjoispuolella sijaitseva lampi (vieressä toinen pikkulampi), joka kuuluu Kokemäenjoen vesistön Loimijoen valuma-alueella Pyhäjärven alueen Kalliojärven (kuivatettu) valuma-alueeseen.


title: Kaitalammi (Tammelan Riihivalkama)

text: Isomman lammen pinta-ala on 0,75 hehtaaria ja sen pituus on 170 metriä ja leveys 80 metriä. Siihen laskee kaksi suo-ojaa idästä tuoden viereisen Torvisuon vesiä lammen läpi. Pienempi lampi, on hyvin pieni, sijaitsee heti lammen luusuan alla ja siitä laskee kilometrin pituinen laskuoja Karstonlammiin.


title: Kaitalammi (Tammelan Riihivalkama)

text: Lammen rantaviiva on 400 metriä pitkä ja sen ranta on pääosin soistunutta ja ojitettua metsämaastoa. Sen vierestä kulkee metsäautotie, mutta rantoja ei ole rakennettu.


title: Karstonlammi

text: Karstonlammi tai Karstalammi on Kanta-Hämeessä Tammelassa Ruostejärven pohjoispuolella sijaitseva lampi, joka kuuluu Kokemäenjoen vesistön Loimijoen valuma-alueella Pyhäjärven alueen Kalliojärven (kuivatettu) valuma-alueeseen.


title: Karstonlammi

text: Lammen pinta-ala on 0,68 hehtaaria ja sen pituus on 140 metriä ja leveys 70 metriä. Lampeen on johdettu neljä suo-ojaa, joiden kautta saa alkuunsa 7,5 kilometriä pitkä laskuojien reitti Pyhäjärveen.


title: Karstonlammi

text: Järven rantaviiva on 0,35 kilometriä pitkä ja sen ranta on pääosin moreeni- ja kalliopohjaisessa metsämaastossa oleva suota. Lammen vedenpinta on puolisen metriä ylempänä kuin suon kynnyskorkeus. Suo on osa Karstokorven metsäaluetta, joka sijaitsee aivan valtatien 2 varrella. Lammen rannalla on yksi loma-asunto, jonne johtaa tie valtatieltä.


title: Karstonlammi

text: Karstinkorven suo on syntynyt useamman pikkulammen umpeenkasvuna. Lammet ovat jo kasvaneet Karstonlampea lukuun ottamatta umpeen ja Karstonlammen osalta umpeenkasvu on edelleen käynnissä. Umpeenkasvu jatkui lampien ulkopuolelle metsiin, kun suokerroksen paksuus ylitti lopulta lampien entiset vedenpinnat ja on siksi muodostanut suuren yhtenäisen suoalueen.


title: Niinilammit (Tammela)

text: Niinilammit ovat Kanta-Hämeessä Tammelassa Ruostejärven pohjoispuolella sijaitsevat kaksi lampea, joka kuuluvat Kokemäenjoen vesistön Loimijoen valuma-alueella Pyhäjärven alueen Kalliojärven (kuivatettu) valuma-alueeseen.


title: Niinilammit (Tammela)

text: Lammet sijaitsevat suon keskellä 60 metrin etäisyydellä toisistaan. Lampien koko on 40-60 metriä halkaisijaltaan. Suon reunat on ojitetu, mutta lampien kautta ei ole kaitettu oja. Eteläisen lammen rannalla on loma-asunto.


title: Niinilammit (Tammela)

text: Pohjoisen lammen sulkee sisälleensä kolmion muotoinen osa Torronsuon kansallispuistoa. Sitä kutsutaan Niinilammen paloalueeksi ja se on suojelualueen itäisin alue.


title: Tiibetinhemppo

text: Tiibetinhemppo ("Spinus thibetanus") on peippojen heimoon kuuluva varpuslintu.


title: Tiibetinhemppo

text: Tiibetinhemppoa tavataan Bhutanissa, Kiinassa, Intiassa, Myanmarissa ja Nepalissa. Lajin kanta on vakaa, ja se on luokiteltu elinvoimaiseksi.


title: Ulvilan taistelu

text: Ulvilan taistelu oli nuijasodan aikana noin 20. joulukuuta 1596 Ulvilassa käyty lyhyt kahakka, jossa olivat vastakkain Pentti Poutun johtamat nuijamiehet sekä Axel Kurckin komentama ratsuväki. Taistelusta ei tiedetä paljoakaan ja myös sen paikka on epäselvä. Ilmeisesti yhteenotto kuitenkin tapahtui Kurckin omistaman Anolan kartanon lähistöllä nykyisen Nakkilan kunnan alueella.


title: Ulvilan taistelu

text: Nuijasodan kapinalliset talonpojat olivat marraskuussa kokoontuneet leiriin Kyrön pitäjään (nyk. Isokyrö) Pohjanmaalle. Joulukuun puolivälissä nuijamiehet lähtivät liikkeelle kolmena pääjoukkona, joista Kaarlelan pitäjästä kotoisin olleen Pentti Poutun johtama ryhmä lähti etenemään Pohjanmaan rantatietä pitkin Närpiön kautta kohti Ala-Satakuntaa. Heidän tarkoituksenaan oli saada valtakunnanmarski Klaus Flemingiä vastustanut sotapäällikkö Axel Kurck liittymään puolelleen ja jatkaa sen jälkeen matkaa kohti Turkua.


title: Ulvilan taistelu

text: Kurck piti pääpaikkanaan Ulvilassa sijaitsevaa Anolan kartanoa, mutta omisti myös Laukon sekä Tottijärven kartanot. Vuodesta 1583 lähtien hän oli komentanut lippukuntaa, johon kuuluivat Suomen aateliston, papiston, voutien ja nimismiesten asettamat ratsumiehet. Kurck tunnettiin talonpoikien kannalta hyvämaineisena aatelisena, jonka vuoksi nuijamiehet kuvittelivat saavansa hänet puolelleen. Toinen aatelinen, joka nuijamiesten oli tarkoitus saada liittymään heihin, oli Olavinlinnan käskynhaltijana toiminut Gödik Fincke.


title: Ulvilan taistelu

text: Ulvilaan suunnannut sotajoukko koostui noin 200 Ylistaron pitäjän talonpojasta. Sen komentajaksi kaavailtiin aluksi Lapuan nimismiestä Martti Tuomaalaa, mutta Pouttu vaati päästä johtajaksi, koska katsoi omaavansa pidemmän historian nuijasodan syynä olleiden linnaleirien vastustamisessa. Tuomaalan johdettavaksi tuli Kyröstä kohti Savon Rautalammia suunnannut pienempi joukko, jonka tarkoituksena oli saada lisää talonpoikia liittymään kapinallisiin.


title: Ulvilan taistelu

text: Poutun johtamat talonpojat lähtivät Kyröstä ilmeisesti 15. joulukuuta. He marssivat aluksi Lapväärttiin, jossa nuijamiehet kohtasivat pienen joukon nihtejä, ottaen nämä vangeiksi. Rannikon ruotsalaisseuduilla he yrittivät huonolla menestyksellä saada paikallisia talonpoikia liittymään mukaansa. Nämä lupasivat kuitenkin puolustautua Flemingin joukkoja vastaan, mikäli ne yrittäisivät jossakin vaiheessa edetä rantatietä pitkin pohjoiseen.


title: Ulvilan taistelu

text: Joulukuun 20. päivän tienoilla Poutun johtamat nuijamiehet lopulta saapuivat Ulvilaan ja alkoivat värväämään vahvistusta joukkoihinsa. Pouttu kohtasi myös Axel Kurckin, jolle esitettiin vaatimus liittyä talonpoikiin. Suomen vanhimpiin aatelissukuihin kuuluva Kurck ei kuitenkaan ollut halukas pettämään kuningas Sigismundia, vaan määräsi 300 ratsumiehestä koostuvan sotajoukkonsa talonpoikien kimppuun. Syntyneestä taistelusta ei ole juurikaan tietoa, mutta se päättyi Kurckin ratsumiesten voittoon, kun he onnistuivat ylivoimansa ja paremman varustuksensa turvin iskemään nuijamiesten joukot hajalle. Pentti Pouttu puolestaan vangittiin ja toimitettiin vankityrmään Turun linnaan. Kirjailija Kustaa Killisen mukaan talonpojat ehtivät kuitenkin ryöstämään ja polttamaan Anolan kartanon. Paikallinen kansanperinne puolestaan kertoo Kurckin hirttäneen kapinallisten puolelle siirtyneitä sotilaitaan Kokemäenjoen rannassa kasvaneeseen puuhun.


title: Ulvilan taistelu

text: Kolme päivää myöhemmin Kurck kohtasi Klaus Flemingin joukot ja he suuntasivat yhdessä kohti Pirkkalaa, jonne nuijamiesten pääosasto oli edennyt Jaakko Ilkan johdolla. Jouluaattona käynnistyneessä Nokian taistelussa Flemingin ja Kurckin joukot löivät parituhatpäisen nuijamiesten armeijan.


title: Ville Lenkkeri

text: Ville Lenkkeri (s. 1972) on suomalainen valokuvaaja, joka on julkaissut kuvateoksia matkoiltaan maapallon äärialueille pohjoisessa ja etelässä. Vuonna 2014 hän teki entisestä kotikaupungistaan Mäntästä kokoelman "Kivettynyt metsä" , joka oli esillä Serlachius-museo Göstassa. Lenkkeri on asunut Ruotsissa vuodesta 2005 ja pitänyt monia näyttelyitä ympäri Eurooppaa.


title: Ville Lenkkeri

text: Lenkkeri kirjoitti ylioppilaaksi 1991 ja opiskeli vuosina 1994–2001 Prahan FAMU-oppilaitoksessa, aluksi elokuvaa ja sitten valokuvausta. Hän valmistui vuonna 2006 Taideteollisesta korkeakoulusta.


title: Erzgebirgskreis

text: Erzgebirgskreis on piirikunta Saksassa, Tšekin rajalla olevalla Erzgebirgen vuoristoseudulla, josta se on saanut nimensäkin. Se kuuluu Saksin osavaltioon ja siellä Chemnitzin hallintopiiriin. Sen naapuripiirikuntia ovat Vogtlandkreis, Zwickau, Chemnitz ja Mittelsachsen.


title: Kuoreveden kirkko

text: Kuoreveden kirkko on Jämsän Kuorevedellä, noin 12 kilometrin päässä entisen Kuoreveden kunnan päätaajamasta Hallista sijaitseva puinen päätytornillinen pitkäkirkko, jonka rakensi Matti Åkerblom 1779. Kirkossa on pohjoinen ja eteläinen kylkirakennus ja itäpäässä 1915 rakennettu sakaristo. Torni on kolminivelinen ja siinä on sipulikupoli. Sisällä on puuholvit ja näkyviin jätetyt sideparrut. Kirkon pinta-ala on 400 neliötä ja siinä on istumapaikkoja 460 hengelle. Kirkon 17-äänikertaiset urut on valmistanut Kangasalan urkutehdas 1970. Kirkkoa on korjattu 1845, 1915 ja 1964.


title: Kuoreveden kirkko

text: Kirkko on yksi Suomen kolmesta ns. uhrikirkosta eli kirkosta, jonka hyväksi on saatu raha- tai muita uhreja. Hirsinen kirkko vuorattiin laudoilla 1837. Vuoden 1915 korjauksessa kirkko maalattiin vaaleaksi, Wilhelm Engström-Anttilan veistämä vaivaisukko siirrettiin sisätiloihin, alttarin pylväät poistettiin, Fredrik Ellmenin 1824 maalaama kaksiosainen alttaritaulu siirrettiin kirkon seinälle ja tilalle laitettiin Ilmari Launiksen veistos. Lehterin reunustan 12 apostolin ja Jeesuksen kuvat ovat Ellmenin maalaamia. Votiivitaulun kirkkoon lahjoitti kupariseppä Markus Wiren 1835, se on kaksoiskappale Suomen vanhimmasta tunnetusta Rauman kirkon votiivitaulusta. Kirkossa on myös taiteilija Venny Soldan-Brofeldtin maalaus "Enkeli vie Sielua Jumalan luo". Nykyisiä urkuja edelsivät ensimmäiset 1856 hankitut 7-äänikertaiset urut, jotka ovat esillä Hämeen museossa, ja toiset vuoden 1915 peruskorjauksen yhteydessä hankitut. Sähköt kirkkoon asennettiin 1950-luvulla. 1997 kirkko maalattiin uudestaan alkuperäisen värin mukaisesti punaiseksi.


title: Kuoreveden kirkko

text: Kirkon kellotornin tapulissa on kolme kelloa, toiseksi suurimman niistä lahjoitti Ruotsin kuningatar Kristiina 1648 ja se on Kuoreveden vanhin historiallinen esine. Kellon vaurioiduttua se valettiin uudelleen 1658. Kello oli kuvattuna Kuoreveden vaakunassa kuuden uhrirahan ympäröimänä.


title: Kuoreveden kirkko

text: Kirkon sankarihautausmaan muistomerkin on suunnitellut arkkitehti Olli Kivinen ja se on paljastettu 1957.


title: Kustavin kirkko

text: Kustavin kirkko on Kustavissa sijaitseva puinen satulakattoinen torniton pitkäkirkko, jonka rakensi Johan Höckert 1783 vanhemman kirkon runkoa korottaen ja sivusakaroilla laajentaen. Kirkon pitkillä sivuilla ovat ristivarsina matalammat sakarat, joista toisessa on eteinen. Myös kirkon länsipäädyssä on eteinen ja itäisen ristivarren pohjoispuolella sakaristo. Sisällä on puuholvikatto, ulkokatto on paanua. Kirkon pinta-ala on 338 neliötä ja siinä on istumapaikkoja 480 hengelle. Kirkon 14-äänikertaiset urut on valmistanut Kangasalan urkutehdas 1952, ne siirrettiin kirkkoon Raision kirkosta 1969. Kaksiosainen alttaritaulu "Pyhä ehtoollinen" ja "Ristiinaulittu" on Jonas Bergmanin 1744 maalaama, saarnatuoli on 1600-luvulta. Erillinen kauttaaltaan paanuilla päällystetty kellotapuli siirrettiin kirkon yhteyteen Kustavin Kunnaraisen kylästä 1793. Kirkkoa on korjattu aiemmin useaan otteeseen, 1876-1879, 1895, 1903, 1921, 1928 ja 1965. Kirkkosalin uusiminen 1876-1879 tehtiin lääninarkkitehti C. J. von Heidekenin ja 1928 lääninarkkitehti Gunnar Wahlroosin suunnitelmien perusteella. Myöhemmin 1988 kirkkorakennusta korjattiin ulkoapäin. Kirkon aitta on kirkkoalueen länsiportilla ja leikkaushuone vuodelta 1929 kirkkomaan pohjoislaidalla. Sankarihaudalla on Jussi Vikaisen suunnittelema patsas.


title: Kustavin kirkko

text: Kustavin kirkko ympäristöineen kuuluu Suomen valtakunnallisesti merkittäviin rakennettuihin kulttuuriympäristöihin.


title: Álex Rins

text: Álex Rins Navarro (s. 8. joulukuuta 1995 Barcelona) on espanjalainen ratamoottoripyöräilijä. Kaudella 2015 hän kilpailee Páginas Amarillas HP 40 -tallissa Moto2-luokassa Kalexin pyörällä. Rins on 176 senttimetriä pitkä ja painaa 62 kilogrammaa.


title: Álex Rins

text: Rins debytoi Moto3-luokassa kaudella 2012 Estrella Galician Suter Hondalla. Hän oli sarjan yhteispisteissä viides ja saavutti ensimmäisen palkintokorokesijansa Ranskasta. Kaudella 2013 Rins jatkoi saman tallin KTM:llä. Hän saavutti kauden aikana kuusi voittoa ja yhteensä 14 palkintokorokesijoitusta. Se riitti sarjan toiseen tilaan maanmies Maverick Viñalesin jälkeen. Kaudella 2014 Rins jatkoi Estrella Galicialla. Hän saavutti kauden aikana kaksi voittoa ja yhteensä kahdeksan palkintosijoitusta sijoittuen sarjan yhteispisteissä kolmanneksi.


title: Álex Rins

text: Kaudeksi 2015 Rins siirtyy Moto2-luokkaan Páginas Amarillas HP 40 -talliin Kalexin pyörälle.


title: Álex Rins

text: Álex Rins ajaa MotoGP -luokassa Team SUZUKI ECSTAR tallissa vuonna 2017 tallikaverinaan italialaiskuljetta Andrea Iannone.


title: The Makemakes

text: The Makemakes on itävaltalainen pop rock -yhtye, joka edusti isäntämaata vuoden 2015 Eurovision laulukilpailussa Wienissä kappaleella "I Am Yours". Yhtyeen muodostavat Dominic "Dodo" Muhrer, Markus Christ ja Florian Meindl.


title: The Makemakes

text: The Makemakes perustettiin 1. toukokuuta 2012. Nimensä yhtye sai kääpiöplaneetta Makemakesta. Reilun kuukauden päästä yhtye julkaisi ensimmäisen singlensä, "The Lovercallin". Vuonna 2013 The Makemakes lämmitteli Bon Jovia sen konsertissa Wienissä. Toisen singlensä yhtye julkaisi vuonna 2014. Tuon kappaleen nimi oli "Million Euro Smile", ja se oli suosittu kotimaassaan.


title: The Makemakes

text: Yhtyeen kolmas single, "I Am Yours", julkaistiin vuonna 2015. Kappale osallistui vuoden 2015 Eurovision laulukilpailuun. Isäntämaana he pääsivät suoraan finaaliin. Finaalissa kappale jäi jaetulle viimeiselle sijalle, eikä saanut ainuttakaan pistettä.


title: Rasteau

text: Rasteau on kunta Kaakkois-Ranskassa Vauclusen departementissa Provence-Alpes-Côte d’Azurin alueella. Kunta on tunnettua viininviljelyaluetta ja alueen viini on saanut laatuluokituksen Rasteau AOC. Rasteaussa on keskiaikaisen linnan rauniot. Kunnan nähtävyyksiä ovat sen kirkot "Église Saint-Didier" sekä 1600-luvulla rakennettu "Chapelle Notre-Dame des Vignerons".


title: Tonight Again

text: Tonight Again () on australialaislaulaja Guy Sebastianin kappale, jolla hän edusti Australiaa vuoden 2015 Eurovision laulukilpailussa Itävallan Wienissä. Tonight Again on Australian historian ensimmäinen euroviisuedustuskappale.


title: Tonight Again

text: Kappaleen ovat säveltäneet ja sanoittaneet Sebastian itse, David Ryan Harris ja Louis Schoorl. Kappale eteni suoraan finaaliin, sillä Australia sai ensikertalaisena suoran finaalipaikan. Siellä se sai 196 pistettä ja sijoittui viidenneksi. Kappaleen kesto on kolme minuuttia ja yhdeksän sekuntia.


title: Aino Kivi

text: Aino Kivi (s. 1985 Riihimäellä) on joensuulainen teatteriohjaaja. Hän valmistui ylioppilaaksi 2003 Kallion lukiosta, humanististen tieteiden kandidaatiksi Helsingin yliopistosta 2010 ja Teatteritaiteen maisteriksi Teatterikorkeakoulusta vuonna 2012. Hän on työskennellyt muun muassa Kajaanin kaupunginteatterissa, Riihimäen Teatterissa ja Teatteri Siperiassa. Vuodesta 2014 lähtien Kivi on toiminut ohjaajana Joensuun kaupunginteatterissa. Hänen esikoisromaaninsa Maailman kaunein tyttö ilmestyi Into Kustannus -kustantamolta syksyllä 2016. Teos oli Helsingin Sanomien kirjallisuuspalkinto -ehdokkaana.


title: Tapio Mattlar

text: Tapio Mattlar (s. 17. maaliskuuta 1953 Helsinki) on suomalainen muusikko, musiikkitoimittaja ja maaseutuaktivisti. Muusikkona Mattlar on erikoistunut muinaissoittimiin: hänen instrumenttejaan ovat kampiliira, viikinkilyyra, jouhikko, kantele ja šamaanirumpu. Helsinkiläissyntyinen Mattlar viljelee Harjun perinnemaisematilaa Hartolan Vuorenkylässä ja tunnetaan Suomen Kylätoiminta ry:n (SYTY) yhtenä perustajana. Kylätoiminnalle myönnettiin kunniapalkinto vuoden 1992 Right Livelihood -tapahtumassa.


title: Tapio Mattlar

text: Mattlar kirjoitti ylioppilaaksi Lauttasaaren yhteiskoulusta 1972 ja pääsi opiskelemaan Helsingin yliopistossa journalismia ja etnomusikologiaa, haaveenaan musiikkitoimittajan työ. Vuosina 1977–1979 Mattlar toimitti ja juonsi Yleisradiossa ohjelmasarjaa "Rock and rollin villit vuodet". Hän sai vakituisen musiikkitoimittajan paikan Yleisradiosta 1981.


title: Tapio Mattlar

text: Vuonna 1996 Mattlar perusti folkrockyhtyeen Tarujen Saari. Hänen nykyinen yhtyeensä on nimeltään Ancient Bear Cult.


title: Tapio Mattlar

text: Vuonna 2013 julkaistiin Tapio Mattlarin laulajapuolisostaan Marja Mattlarista toimittama kirja "Marja Mattlar – musiikkia omin päin". Heidän poikansa on radiotoimittaja Mikko Mattlar.


title: Leevi Haapala

text: Leevi Haapala (s. 1972 Keuruu) on Kiasman museonjohtaja. Hän on toiminut tehtävässä kesäkuusta 2015 alkaen. Aiemmin Haapala on työskennellyt Taideyliopiston Kuvataideakatemian professorina sekä Kiasman amanuenssina ja nykytaiteen tutkijana. Hän teki väitöskirjansa Helsingin yliopiston taidehistorian oppiaineeseen. Väitöskirjan otsikko oli "Tiedostumaton nykytaiteessa: Katse, ääni ja aika vuosituhannen taitteen suomalaisessa nykytaiteessa "(2012).


title: Leevi Haapala

text: Haapala työskenteli Suomen nykytaiteen museossa jo 1994, johon hän tuli siviilipalvelusmieheksi Ars 95 -näyttelyn järjestelyiden avustajaksi. Vuodesta 1997 hän työskenteli Kuvataiteen keskusarkiston tutkijana ja Kiasman amanuenssina, kunnes 2014 nimitettiin Kuvataideakatemian Praxis-maisteriohjelman 2-vuotiseksi professoriksi.


title: Antero Viljanen

text: Jarmo Antero Viljanen (11. maaliskuuta 1929 Rauma – 3. huhtikuuta 2008) oli suomalainen kirjailija ja käsikirjoittaja.


title: Antero Viljanen

text: Viljanen kävi ammattikoulun ja työskenteli kumikorjaamossa, kiviveistämössä, olut- ja tynnyritehtaassa sekä toimi postimiehenä ja varastonhoitajana.


title: Antero Viljanen

text: Viljanen teki käsikirjoituksen Mauno Hyvösen 1965 ohjaamaan tv-elokuvaan "Lähimmäinen", Ilkka Kylävaaran 1975 ohjaamaan tv-näytelmään "Elävän leski" sekä Visa Mäkisen 1986 ohjaamaan elokuvaan Pekka Puupää poliisina ja Mäkisen vuonna 1986 tuottamaan tv-sarjaan "Pekka Puupää".


title: Letaaliannos

text: Letaaliannos (LD, engl. "lethal dose") on eräs lääketieteellinen ilmaus, joka tarkoittaa sanatarkasti "kuolettavaa annosta". Se on määrä jotain tiettyä lääkeainetta tai myrkkyä, jonka saaminen tavanomaisesti johtaa ihmisen kuolemaan. LD-arvoa laskettaessa ei oteta huomioon mahdollisia ristikkäisiä yhteisvaikutuksia, kuten esimerkiksi usean saman aikaisesti saadun lääkkeen tai myrkyn kumuloituvaa vaikutusta.


title: Letaaliannos

text: Jonkin tietyn yksilöidyn lääkkeen tai myrkyn kuolettavuutta on tutkittu yleisimmin eläinkokein. Natsi-Saksassa tällaisia myrkyllisyystestejä suoritettiin ihmisillä. Nykyään kehittynyt solubiologia mahdollistaa vastaavat kokeet soluviljelmien avulla.


title: Ilmari Weneskoski

text: Ilmari Wäinö Ludvig Weneskoski (aik. Willgren; 2. lokakuuta 1882 Tampere – 8. helmikuuta 1976 Helsinki) oli suomalainen kapellimestari ja viulisti.


title: Ilmari Weneskoski

text: Weneskoski opiskeli Helsingissä, Pariisissa ja Leipzigissa. Hän perusti Tampereen musiikkikoulun vuonna 1917 ja toimi sen rehtorina vuoteen 1924 saakka. Hän toimi kapellimestarina Heinolassa, Helsingissä, Tampereella, Viipurissa ja Oulussa. Hän opetti myös viulunsoittoa Helsingissä. Hän oli naimisissa pianisti Gerda Weneskosken kanssa.


title: Ilmari Weneskoski

text: Weneskosken poika oli jazzmuusikko ja manageri Jorma Weneskoski.


title: Jyrki Vihma

text: Jyrki Kalevi Vihma (11. maaliskuuta 1929 Helsinki – 1. huhtikuuta 1993 Ranska) oli suomalainen lainopin kandidaatti ja runoilija.


title: Jyrki Vihma

text: Vihma julkaisi 1955 varhaista modernismia edustaneen runokokoelman "Arpa".


title: Jyrki Vihma

text: Vihma kirjoitti ylioppilaaksi vuonna 1947 ja valmistui lainopin kandidaatiksi vuonna 1957. Hän työskenteli vuodesta 1960 alkaen Liiketyönantajain Keskusliitossa, vuodesta 1976 kansainvälisten kysymysten johtajana. Vihma osallistui muun muassa yli 20 kertaa Kansainvälisen työjärjestön ILO:n vuosittaisiin yleiskokouksiin. Hän oli vuodesta 1972 Suomen ILO-neuvottelukunnan jäsen, julkaisi 1980-luvulla kolme kirjaa ILO:n toiminnasta ja piti luentoja järjestöstä oikeustieteellisessä tiedekunnassa. Vihma oli Työtuomioistuimen jäsen vuosina 1971–1987.


title: Jyrki Vihma

text: Jyrki Vihman isä oli eversti Martti Vihma, vuoteen 1933 Wichmann.


title: Israelin parlamenttivaalit 2015

text: Israelin parlamenttivaalit 2015 järjestettiin 17. maaliskuuta 2015, koska hallitus oli kaatunut joulukuussa 2014 budjettia ja Israelin juutalaisvaltioksi määrittelevää peruslakiesitystä koskeviin erimielisyyksiin.


title: Israelin parlamenttivaalit 2015

text: Isaac Herzogin johtama perinteinen Työväenpuolue ja vuonna 2012 perustettu Tzipi Livnin johtama Hatnuah muodostivat 10. joulukuuta 2014 vaaleja varten uuden keskustavasemmistolaisen koalition nimeltä Sionistinen liitto, joka otti tavoitteekseen pääministeri Benjamin Netanjahun johtaman oikeistolaisen Likudin lyömisen. Vaikka koalitio saikin maltillisen vaalivoiton, sijoittui se lopullisessa vaalituloksessa toiseksi.


title: Israelin parlamenttivaalit 2015

text: Edellisissä vuoden 2013 parlamenttivaaleissa Likud ja Avigdor Liebermanin johtama Jisrael Beiteinu olivat muodostaneet yleisoikeistolaisen puolueliiton Likud Jisrael Beiteinun, joka sai 31 paikkaa 120-paikkaisessa Knessetissä. Tämä liitto kuitenkin hajosi heinäkuussa 2014 israelilaisteinien kidnappausmurhaan ja Gazan sotatoimiin liittyneisiin erimielisyyksiin Netanjahun ja Liebermanin välillä. Näin ollen puolueet lähtivät omilla listoillaan näihin vaaleihin. Likud onnistui näissä vaaleissa saamaan yksin omalla listallaan lähes saman tuloksen kuin vuoden 2013 puolueliitto ja oli siten selvä vaalivoittaja. Sen sijaan Jisrael Beiteinu kärsi kovan vaalitappion menettäen yli puolet paikoistaan.


title: Israelin parlamenttivaalit 2015

text: Muita vaalivoittajia oli arabien Yhteislista ja uusi keskustaoikeistolainen liberaalipuolue Kulanu. Vuoden 2013 vaaleissa äänikynnys oli ollut 2 prosenttia, mutta 11. maaliskuuta 2014 Knesset oli nostanut sen 3,25 prosenttiin, mikä pakotti ensi kerran suuret arabipuolueet yhdistymään Kulanu taas syntyi marraskuussa 2014 kansansuosiota nauttineen entisen Likudin kansanedustajan ja ministerin Moshe Kahlonin perustamana.


title: Israelin parlamenttivaalit 2015

text: Jisrael Beiteinun lisäksi tappion kärsivät uskonnollista oikeistoa edustavat Shas ja Yhdistynyt toorajuutalaisuus sekä laitaoikeiston Juutalainen koti. Sen sijaan jo vuodesta 1992 toimineen vasemmistopuolue Meretzin yhden paikan tappiota pidettiin menestyksenä, koska pitkään näytti siltä, ette Meretzin tulos jäisi vain neljään edustajaan.


title: Israelin parlamenttivaalit 2015

text: Äänestysaktiivsuus oli 72,3 % eli 4,6 % enemmän kuin edellisissä parlamenttivaaleissa. Lisäksi valituksi tuli 29 naista, mikä on ennätysmäärä.


title: Surinamen jalkapallomaajoukkue

text: Surinamen jalkapallomaajoukkue edustaa Surinamea kansainvälisissä miesten arvokisoissa. Sitä hallinnoi Surinamen jalkapalloliitto. Joukkue ei ole koskaan selvinnyt maailmanmestaruuskisoihin.


title: Aikuinen nainen (kappale)

text: Aikuinen nainen on Paula Koivuniemen vuonna 1982 levyttämä käännösiskelmä, josta on muodostunut esittäjänsä nimikkokappale. Koivuniemen mukaan se on hänen ”suurin hittinsä” ja sen suosio perustuu hänen mukaansa Kaisu Liuhalan vahvaan sanoitukseen ja tarttuvaan melodiaan. Kappaleen sovittaja on Esa Nieminen.


title: Aikuinen nainen (kappale)

text: Alkuperäiskappale on italiankielinen ”Maledetta primavera” () ja sen on säveltänyt Gaetano ”Toto” Savio ja sanoittanut Amerigo Cassella. Loretta Goggi esitti sen San Remon musiikkifestivaaleilla vuonna 1981, hän ei kuitenkaan voittanut kilpailua.


title: Aikuinen nainen (kappale)

text: ”Aikuinen nainen” on suosittu myös karaokessa. Iltalehti haastatteli vuonna vuonna 2012 kolmeakymmentä suomalaista karaokejuontajaa. Haastattelujen perusteella sävelteos sijoittui toiseksi suosituimmaksi suomenkieliseksi lauluksi. Samalla se on myös karaokejuontajien henkilökohtaisen inhokkilistan kakkonen.


title: Arlette Elkaïm-Sartre

text: Arlette Elkaïm-Sartre (1935 Constantine, Algeria) on algerialaissyntyinen ranskalainen toimittaja ja Jean-Paul Sartren sihteeri, jonka Sartre adoptoi 1965..


title: Arlette Elkaïm-Sartre

text: Elkaïm työskenteli 1960-luvun lopulla toimittajana Tribunal Russellin raporttien toimituksessa.


title: Arlette Elkaïm-Sartre

text:
Elkaïm aloitti Sartren teosten kriittisen laitoksen julkaisun, joka käynnistyi 1985 teoksen "Critique de la raison dialectique" kahdella osalla. Hän kirjoitti Sartren teoksiin esipuheet.
Elkaïm käänsi ja varusti selityksin Babylonian Talmudin aggadat, "Ein Yaakov". Hän on myös kääntänyt teatterille Sofokleen tragedian "Oidipus Kolonoksessa", joka esitettiin 2006 Brysselissä.


title: Arlette Elkaïm-Sartre

text: J.-P. Sartren teosten esipuheet


title: Arlette Elkaïm-Sartre

text: Novellit


title: Kolmikkaanjärvi

text: Kolmikkaanjärvi on Kanta-Hämeessä lähellä Tammelan Letkua sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueen Kalliojärven (kuivatettu) valuma-alueeseen.


title: Kolmikkaanjärvi

text: Järven pinta-ala on 12,7 hehtaaria ja sen pituus on 650 metriä ja leveys 300 metriä. Siihen laskee kolme suo-ojaa ja neljäs oja, jonka luusua sijaitsee järven pohjoisrannalla, on 400 metriä pitkä oja Torronsuolle.


title: Kolmikkaanjärvi

text: Järven rantaviiva on 2,1 kilometriä pitkä ja sen ranta on pääosin moreeni- ja kalliopohjaista metsämaastoa ja suomaata. Järven länsipäässä on halkaisijaltaan 50 metriä suuri saari. Rannoille on rakennettu 16 loma-asuntoa, joille johtaa metsäautotiet Letkulta, Paatamosta ja valtatieltä 2.


title: Kolmikkaanjärvi

text: Toronsuohon laskevat myös Kolmikkaanjärven länsipuolella suosta etelään sijaitseva Hakolammi ja siihen lännestä laskevat Kailaanlammi ja Karkonlammi. Sen sijaan Haiponjärvi yhtä lähellä suon reunaa näistä hiukan länteen laskee etelään Paimionjoen vesistöön.


title: Kolmikkaanjärvi

text: Järven eteläpuolella oleva korkea Kolmikkaanjärvenkallio on geologisesti arvokas kalliomuodostuma.


title: Paskolammi (Tammelan Torro)

text: Paskolammi on Kanta-Hämeessä Tammelan Torrolla sijaitseva lampi, joka kuuluu Kokemäenjoen vesistön Loimijoen valuma-alueella Pyhäjärven alueen Kalliojärven (kuivatettu) valuma-alueeseen.


title: Paskolammi (Tammelan Torro)

text: Lammen halkaisija on 80 metriä ja se sijaitsee Torronsuolle viettävän painauman pohjukassa. Lampea ympäröivä suo on keskeltä ojitettu ja lammen vedet virtaavat Torronsuolle toista ojaa myöten. Lammen rannat ovat metsäistä suomaata eikä niitä ole rakennettu. Yksi metsäautotie läheiseltä Haiponjärveltä johtaa suon länsirantaan.


title: Pieni juhlija

text: Pieni Juhlija on Love Recordsin julkaisema kokoelmalevy vuodelta 1971. Levyllä esiintyy: Ellipsi, Vesa-Matti Loiri, Irina Milan, Pepe Willberg, Heli Keinonen, Finntrio, Tuulikki Eloranta, Kiti Neuvonen, Otto Donner, Sinikka Sokka, Rauli "Badding" Somerjoki ja M.A. Numminen.


title: Pelimannipuuhissa

text: Pelimannipuuhissa on Finntrion albumi vuodelta 1972.


title: Pelimannipuuhissa

text: Kaikki sävellykset Konsta Jylhä jollei toisin mainita.


title: No Money – No Music

text: No Money – No Music on Erik Lindström Sextetin albumi vuodelta 1975.


title: Mestarikustannus

text: Mestarikustannus Oy oli vuosina 1973–2004 toiminut kirjankustantamo, joka julkaisi etupäässä kotiin liittyvää tietokirjallisuutta kuten keittokirjoja kirjoina ja kirjasarjoina, aikakauslehtinä sekä myös uudenlaisina, vähitellen ilmestyvinä kortistosarjoina keräilykoteloineen. Tuotteita markkinoitiin etenkin suoramarkkinointia käyttäen postimyyntinä kirjakerhojen tapaan. Mestarikustannus Oy:n edeltäjäksi mainitaan vuonna 1956 perustettu Oy Maestrofon Ab, jonka toiminnasta ei ole tietoja. Nykyisin Mestarikustannus on Oy Apilanlehti/Klöverbladet Ab:n aputoiminimi.


title: Mestarikustannus

text: Mestarikustannuksen perusti ruotsalainen, Hemmets Journal -aikakauslehdessä aiemmin työskennellyt Alf Tönneson, joka oli perustanut Ruotsiin samankaltaisen yrityksen Skandinavisk Press. Mestarikustannuksen ensimmäinen menestystuote oli "Mestarikokki"-niminen reseptikorttisarja, joka tuli markkinoille 1973 samaan aikaan kuin samaan ideaan perustuva Sanoma Osakeyhtiön "Kodin Kuvalehden Keittotaitokerho". Mestarikustannuksen versio menestyi paremmin, ja Sanoma lopetti oman korttisarjansa 1978.


title: Mestarikustannus

text: Mestarikustannuksen tietokirjojen aihepiireihin kuuluivat ruoanlaiton lisäksi huonekasvit, neuleet ja muut käsityöt sekä autot ja niiden korjaus. Tietokirjojen lisäksi Mestarikustannus julkaisi myös lastenkirjoja ja sarjakuvia, kuten 1980-luvun puolivälissä kymmeniä belgialaisen sarjakuvapiirtäjä Willy Vandersteenin Anu ja Antti -tarinoita Soile Kaukorannan suomentamina ja Jarkko Uosukaisen tekstaamina.


title: Mario Guaita-Ausonia

text: Mario Guaita (taiteilijanimeltään "Mario Ausonia", 1881 Milano – 1956 Marseille) oli italialainen elokuvanäyttelijä ja -ohjaaja.


title: Mario Guaita-Ausonia

text: Lääketiedettä opiskellut Guaita keskeytti opintonsa voimailu- ja teatteriharrastuksensa takia ja ryhtyi esiintymään sirkus- ja vaudevillenäytöksissä Euroopassa ja Amerikassa. Hänen elokuvaläpimurtonsa tapahtui Enrico Vidalin "Spartacuksen" pääosassa vuonna 1913. Guaita esitti voimamies- ja akrobaatinrooleja Pasquali Filmin elokuvissa kuten "Salambò" (1914), työskenteli sen jälkeen Gloria Filmillä ja osallistui ensimmäiseen maailmansotaan.


title: Mario Guaita-Ausonia

text: Guaita saavutti suurimman menestyksensä De Giglio Filmin voimamies- ja seikkailuelokuvissa kuten "L’atleta fantasma" (1919), "Lotte di giganti" (1919), "Atlas" (1920), "La cintura delle Amazzoni" (1920), "La nave dei miliardi" (1922) ja "Il pescatore di perle" (1923), joista eräissä hän toimi myös ohjaajana. Hän teki käsikirjoittajavaimonsa Renée De Liot’n kanssa viitisentoista elokuvaa Italiassa sekä Ranskassa, jonne he muuttivat Italian elokuvateollisuuden lamavuosina 1920-luvun alussa. Guaitan viimeinen elokuva oli western "La donna carnefice nel paese dell’oro" vuonna 1926. Sen jälkeen hän piti elokuvateatteria Marseillessa.


title: Lars Werner och hans vänner

text: Lars Werner och hans vänner on Lars Wernerin albumi vuodelta 1967.


title: Lars Werner och hans vänner

text: Kaikki sävellykset Lars Werner.


title: Matti Rauhaniemi

text: Matti Rauhaniemi (s. 1954) on suomalainen kuvataiteilija ja aforistikko. Rauhaniemen useat teokset ovat käsitetaidetta, joiden tiimoilta taiteilijalla on ollut useita yksityisnäyttelyjä. Rauhaniemi työskentelee Helsingissä Lyhty ry:n Taide- ja tekstiilityöpaja Luovillassa.


title: Matti Rauhaniemi

text: Matti Rauhaniemen taidetta on esitetty muun muassa "TAJU 2004 – Sivusta katsoen" -näyttelyssä Hyvinkään Taidemuseossa, "Anna mun olla" -näyttelyssä Annantalossa Helsingissä sekä kansainvälisissä näyttelyissä Islannissa ja Itävallassa. Lisäksi Rauhaniemen mietelmiä on julkaistu Lyhty ry:n kirjassa "Luonto huutaa", jonka on kuvittanut lyhtyläistaiteilija Johanna Karvinen. "Toisin ajateltu" -näyttelyssä Galleria ARXissa Rauhaniemen taidetta esiteltiin laajasti ja pääpaino oli kuvataiteessa. Tosin sana ja kuva kulkevat Rauhaniemen teoksissa aina rinnakkain tai paremminkin sanottuna päällekkäin, sillä tekstit on useimmiten kirjoitettu kuvien taakse. Osuvimmat aforisminsa Rauhaniemi vääntää konkreettisesti rautalangasta, jotta sanoma menee taatusti perille. ”Et voi sanoa kahta sanaa yhdellä kertaa” on tyypillinen Rauhaniemen mietelmä. Aforismiteoksia Rauhaniemi on luonut 2000-luvun alusta saakka.


title: Matti Rauhaniemi

text: Rauhaniemi kuuluu Suomen erityistaiteilijoihin. Kehitysvammaisten taiteilijoiden tuki ry (nykyisin Kettuki ry) valitsi hänet Vuoden taiteilijaksi vuonna 2010. Yksi Rauhaniemen kuuluisimmista aforismista on: "Ole oma itsesi, ole monsteri, ole optimisti". Muun muassa Taide- ja muotoilukeskus Ars Auttoisten kesänäyttely 2014, johon Rauhaniemi osallistui, oli nimetty kyseisen aforismin mukaan.


title: Jos rakastat – lauluja rakkaudesta 2

text: Jos rakastat – lauluja rakkaudesta 2 on Love Recordsin julkaisema kokoelmalevy vuodelta 1975. Levyllä esiintyy: Kristiina Halkola, Aulikki Oksanen, Tauno Palo, Marja-Riitta Väkevä, Kaisa Korhonen, Anneli Sari,Kiti Neuvonen, Ellipsi ja Pepe & Paradise.


title: Yrjö Aaltonen

text: Yrjö Aaltonen (31. tammikuuta 1916 Uusikaupunki – 19. huhtikuuta 1979 Helsinki) oli suomalainen elokuvaaja. Hän sai vuonna 1946 Jussi-kunniamaininnan lyhytelokuvasta "Syksy".


title: Klofibraatti

text: Klofibraatti (CHClO) on orgaaninen yhdiste tarkemmin klofibriinihapon etyyliesteri. Yhdistettä käytettiin lääketieteessä vaikean hypertriglyseridemian hoidossa, mutta vedettiin markkinoilta vuonna 2002 yhdisteen aiheuttamien haittavaikutusten vuoksi.


title: Klofibraatti

text: Huoneenlämpötilassa klofibraatti on väritöntä öljymäistä nestettä. Yhdiste on veteen liukenematonta, mutta liukenee helposti orgaanisiin liuottimiin kuten etanoliin, dietyylieetteriin, asetoniin ja kloroformiin.


title: Klofibraatti

text: Klofibraatti on aihiolääke, joka metaboloituu elimistössä klofibriinihapoksi. Klofibraatti alentaa veren tiheydeltään erittäin alhaisten lipoproteiinien eli VLDL-kolesterolin ja LDL-kolesterolin pitoisuutta veressä aktivoimalla lipoproteiinilipaasientsyymiä, jolloin näiden lipoproteiinien hydrolyysi kiihtyy. Samalla HDL-kolesterolin pitoisuus veressä kasvaa. Lääkeainetta käytettiin lähinnä vaikean kohonneen veren kolesterolipitoisuuden hoitoon, jos ruokavalio, liikunta ja muu lääkehoito eivät tehonneet.


title: Klofibraatti

text: Klofibraatin aiheuttamia haittavaikutuksia voivat olla huonovointisuus, ripuli, lihaskrampit, lihasten jäykkyys ja heikkous ja lihaskivut. Yhdiste alentaa myös seksuaalista halua ja voi aiheuttaa miehillä impotenssia.


title: Klofibraatti

text: WHO:n suuressa yli 5 000 potilasta kattaneessa tutkimuksessa klofibraatin havaittiin alentavan ei-kuolettavien sydänkohtauksien määrää ainoastaan potilailla, joilla ei ennen hoidon alkua oltu havaittu sydäntapahtumia. Klofibraattia saaneiden ryhmässä kuolleisuus muihin kuin sydän- tai verisuonitauteihin, kuten munuaisten ja virtsarakon syöpään, oli suurempi kuin lumelääkettä saaneiden ryhmässä.


title: Klofibraatti

text: Klofibraatin synteesin lähtöaineita ovat p-kloorifenoli, asetoni ja kloroformi, jotka kondensoituvat emäksisissä olosuhteissa muodostaen klofibriinihappoa. Klofibriinihappo reagoi etanolin kanssa rikkihapon toimiessa katalyyttinä muodostaen klofibraattia.


title: Kiratat

text: Kiratat ("Andrographis") on noin 20–30-lajinen ruohokasvisuku akanttikasvien heimossa (Acanthaceae).


title: Kiratat

text: Kiratat ova ruohoja tai pieniä pensaita, joissa on kystoliittejä. Lehdet ovat ehytlaitaisia. Kukat sijaitsevat varsipäätteisissä tai lehtihankaisissa röyhyissä, tertuissa tai toisinaan tähkissä tai tiheissä ryhmissä; kukinnossa on suojuslehtiä. Yhdislehtinen verhiö on viisiliuskainen, ja liuskat ovat kapeita ja ainakin melkein samankokoisia. Teriö on tyvestään putkimainen tai suppilomainen, reunaltaan kaksihuulinen; alahuuli on kolmiliuskainen, ylähuuli kokonainen tai kaksiliuskainen. Heteitä on kaksi ja ne saattavat pistää ulos teriötorvesta; palhot ovat toisinaan karvaisia, ja ponnen puoliskot (teekat) ovat ainakin lähes samankokoiset ja tyveltään karvaiset. Hedelmä on pitkänomainen tai soikea kota ja sisältää 6-20 pallomaista tai hieman litistynyttä siementä.


title: Kiratat

text: Kiratat ovat kotoisin trooppisesta ja subtrooppisesta Aasiasta.


title: Kiratat

text: Suvun tunnetuin laji on rohtokirata ("Andrographis paniculata"), jolla nimensä mukaisesti on ollut lääkinnällistä käyttöä.


title: Tampereen Taidehalli

text: Tampereen Taidehalli (entinen Tesoman Taidehalli) on kesällä 2014 perustettu nuorten tamperelaisten kulttuurialan ammattilaisten itsenäinen taiteilijayhteisö Tampereen Epilässä. Tilassa toimii myös Tehonrakentajat ry.


title: Tampereen Taidehalli

text: Tampereen Taidehalli toimii työhuoneena ja ammattitaiteilijoiden kohtauspaikkana. Tampereen Taidehallilla on järjestetty avoimia yleisötapahtumia, joiden tavoitteena on ollut tukea paikallista aktiivisuutta. Kollektiivi käyttää Länsi-Tampereen tyhjeneviä liiketiloja toiminnassaan.


title: Tampereen Taidehalli

text: Tampereen Taidehallin jäsenet ovat Miska Allonen (2015–), Suvi Heusala (2017–), Laura Impola (2014–), Mirja Kurri (2014–), Laura Laukkanen (2014–), Roope Mäenpää (2016–), Emmi Nieminen (2014–) ja Ismo Torvinen (2014–). Taidehallin perustajajäseniin kuuluu lisäksi Hinni Huttunen (2014–2016) ja Jemina Lindholm (2014–2016). Yhteisön jäsenistöön ovat kuuluneet Timo Bredenberg (2016), Hemuloordi (2014) ja Anna Matveinen (2016-2017).


title: Tampereen Taidehalli

text: Tesoman Taidehallin tilat purettiin joulukuussa 2015. Taiteilijoiden toiminta siirtyi Epilään. Uusi tila nimettiin Tampereen Taidehalliksi.


title: Adam Friberg

text: Adam Friberg (pelaajanimeltään friberg); s. 19. lokakuuta 1991) on ruotsalainen tietokonepelaamisen ammattilainen. Hän pelaa a. Friberg kuuluu nykyisin yhteen maailman tunnetuimmista CS:GO -joukkueista, ruotsalaiseen Ninjas in Pyjamasiin eli NiP:iin. Hän on edustanut Ninjas in Pyjamasia koko CS-uransa ajan, elokuusta 2012 lähtien.


title: Adam Friberg

text: NiP:in kanssa Friberg on voittanut muun muassa Winter Assemblyn vuonna 2015 sekä monia muita turnauksia. Yhteensä hänellä on 33 turnausvoittoa NiP:in kanssa. Friberg tunnetaan pelaajanimellään friberg. Hän on saavuttanut urallaan 169 200 dollaria.


title: Mustamangrovet

text: Mustamangrovet eli mustamangrovepuut ("Avicennia") on puuvartisten kasvien suku, joka kuuluu akanttikasvien heimoon.


title: Mustamangrovet

text: Mustamangrovet ovat merenrantojen pensaita tai puita, joiden oksat ovat liereitä paitsi joissakin tapauksissa nuorina nelisärmäisiä. Lehtiasento on vastakkainen. Kukinnot ovat pieniä tähkiä tai mykeröitä. Kukkien suojuslehdet ovat soikeita, verhiötä lyhyempiä ja pysyviä. Kukat ovat pieniä, vastakohtaisia ja perättömiä. Verhiö on kuppimainen ja viisiliuskainen; liuskat ovat limittäisiä ja pysyviä. Teriö on lähes säteittäinen, kellomainen, neli- tai viisiliuskainen ja kiinnittyy huomaamattomaan pohjuskehrään. Heteitä on neljä, ja ne kiinnittyvät teriötorven yläosaan. Sikiäin on epätäydellisesti nelilokeroinen, ja siinä on vapaa keski-istukka. Siemenaiheet ovat riippuvia. Hedelmä on verhiöllinen kota, joka avautuu kahdeksi nahkamaiseksi liuskaksi.


title: Mustamangrovet

text: Mustamangrovet ovat tropiikin ja subtropiikin merenranta- ja mangroverämekasveja.


title: Mustamangrovet

text: Suvussa on noin 14 lajia. Tunnetuimmat niistä ovat amerikanmustamangrove ("Avicennia germinans") ja merimustamangrove ("A. marina").


title: Hr. Ms. Tydeman (A906)

text: Hr. Ms. Tydeman (runkonumero A906, IMO 7432044) oli Alankomaiden kuninkaallisen laivaston merentutkimusalus.


title: Hr. Ms. Tydeman (A906)

text: Sen köli laskettiin 29. huhtikuuta 1975 ja alus laskettiin vesille saman vuoden lopulla 18. joulukuuta. Alus valmistui 10. marraskuuta 1976.


title: Hr. Ms. Tydeman (A906)

text: Alus muodosti "Hr. Ms. Buyskesin" ja "Hr. Ms. Blommendalin" kanssa niin sanotun Alankomaiden merentutkimusosaston valkoisen laivaston. Osasto korvattiin 2003 ja 2004 palvelukseen otetuilla "Hr. Ms. Snelliuksella" ja "Hr. Ms. Luymesillä".


title: Hr. Ms. Tydeman (A906)

text: Alus poistettiin palveluksesta 3. kesäkuuta 2004 ja se myytiin Nigerialle, joka ei kuitenkaan maksanut alustaan. Tammikuussa 2007 Oceanwide Expeditions lunasti aluksen 900 000 eurolla. Vuonna 2008 Reimerswaalin telakka Hansweertissä kunnosti aluksen ja 14. marraskuuta 2009 alus sai uuden nimen "MV Plancius" alankomaalaisen kartoittajan Petrus Planciuksen (1552-1622) mukaan. Alankomaiden lipun alla purjehtiva alus tekee risteilyjä eteläiselle ja pohjoiselle napa-alueelle. Sillä on 53 hytissä majoitustilat 114 hengelle ja aluksella on 45 hengen miehistö. Miehistöön kuuluu 17 merenkulusta ja 19 majoituksesta vastaavaa, joiden lisäksi on kahdeksan opasta ja lääkäri. Toukokuussa 2011 alus oli kaksi viikkoa huollettavana Haneweertissä.


title: Särmiöt

text: Särmiöt ("Barleria") on trooppinen kasvisuku, joka kuuluu akanttikasvien heimoon.


title: Särmiöt

text: Särmiöt ovat pensaita, varpuja tai monivuotisia ruohoja, jotka ovat tavallisesti piikkisiä ja joissa on kystoliittejä, kalsiumkarbonaattimuodostumia. Lehdet sijaitsevat vastakkaisesti ja ovat ruodillisia. Kukat ovat ryhmittyneet lehtihankoihin viuhkomaisiksi kukinnoiksi, varsipäätteisiksi tähkiksi tai sijaitsevat yksittäin. Kukan alla on toisinaan kaksi piikikästä esilehteä. Verhiö on neliliuskainen, liuskoista kaksi on isompia, kaksi pienempiä. Teriö on suppilomainen ja tavallisesti kookas, sen laide on viisiliuskainen, ja liuskat ovat suunnilleen toistensa kokoisia. Heteitä on kaksi tai neljä ja ne ovat kaksivaltaisia: toinen pari on tavallisesti hyvin surkastunut ja/tai steriili. Ponnen puoliskot eli teekat ovat samankokoisia ja lisäkkeettömiä. Sikiäimessä on kaksi siemenaihetta lokerossaan, ja luotti on kaksihalkoinen tai ehyt. Hedelmä on lyhyen varren päässä oleva soikiomainen tai munanmuotoinen kota, jossa on kahdesta neljään siementä kovettuneen varren, retinakulumin eli jakulaattorin, päässä. Siemenet ovat kiekkomaisia ja karvaisia.


title: Särmiöt

text: Särmiöt ovat kotoisin Afrikan ja Aasian trooppisilta seuduilta. Yksi laji kasvaa trooppisessa Amerikassa.


title: Särmiöt

text: Särmiöiden suvussa on noin 80–120 lajia. Suomenkielinen nimi on lajeilla mesisärmiö ("Barleria eranthemoides") ja suikerosärmiö ("Barleria repens").


title: Pteridospermatophyta

text: Pteridospermophyta eli siemensaniaiset on hävinnyt kaari, joka kuului siemenkasvien kaareen. Sitä esiintyi devonikaudelta liitukaudelle. Itse asiassa se oli monimuotoinen joukko, johon kuuluivat kaikki siemenkasvit, jotka eivät kuuluneet havupuihin, neidonhiuspuihin, käpypalmuihin tai koppisiemenisiin. Pteridospermophytan kasveja on kutsuttu saniaispuiksi, koska joidenkin ryhmien lehdet muistuttavat saniaisen lehtiä. Niillä on kuitenkin vain vähän geneettistä yhteyttä saniaisiin.


title: Pteridospermatophyta

text: Kivihiilikaudella ja permikaudella ne olivat olennainen osa kasvikuntaa. Kaareen kuuluvista lahkoista varhaisimpia oli Lyginopteridales, johon kuuluivat heimot Lyginopteridaceae ja Elkinsiaceae. Suurikokoisimpiin kuuluivat puolestaan lahkon Medullosales kasvit. Tähän lahkoon kuuluivat "Neuropteris, Alethopteris, Lonchopteris" ja "Odontopteris". Muita lahkoja olivat Umkomasiales, Glossopteridales, Caytoniales, Leptostrobales, Matatiellales, Petriellales, Hamswviales ja Callistophytales.


title: Pistiöt

text: Pistiöt ("Blepharis") on trooppinen ja subtrooppinen ruohokasvisuku, joka kuuluu akanttikasvien heimoon, Acanthaceae.


title: Pistiöt

text: Pistiöt ovat pääasiassa monivuotisia ruohoja, harvemmin yksivuotisia tai pensaita. Lehdet ovat keskenään erikokoisia, lähes tai kokonaan ruodittomia ja sijaitsevat neljän valekiehkuroissa, joskus vastakkaisesti; lapa on ehyt- tai hammaslaitainen. Kukat sijaitsevat yksittäin lehtihangoissa tai ryhmittyneinä terminaalisiksi tiheiksi mykerömäisiksi tähkiksi. Kukinnon nahkeat ja usein väkäskarvahampaiset suojuslehdet ovat usein viiden parin ryhmissä limittäin. Verhiö on joko kahden esilehden sisällä tai paljaana; sen neljä liuskaa sijaitsevat kahtena erikokoisena vastakkaisparina ja ovat paksuuntuneita ja kovia tyveltään. Teriötorvi on laidetta lyhyempi, tyvestä laajentunut, ylempää kuroutunut; laide on yksihuulinen, ja huuli on pitkänomainen ja 3–5-liuskainen. Kaksivaltaisessa hetiössä on neljä hedettä, jotka kiinnittyvät teriötorven suulle tai sen lähelle; palhot ovat kovia, ja kaksi niistä on käyriä, leveitä ja litteitä, tavallisesti kärjestään lisäkkeellisiä; ponnet ovat yksiteekaisia ja karvaisia. Sikiäin on kalju, siinä on kaksi siemenaihetta lokerossaan; luotti on halkoinen. Kota on varreton, pitkänomainen tai soikiomainen, 2–4-siemeninen, siemenet kovan varren, retinakulumin, päässä ja ovat kiekkomaisia ja kosteuteen reagoivien pitkähaaraisten karvojen peitossa.


title: Pistiöt

text: Pistiöt ovat kotoisin Vanhan maailman trooppisista ja subtrooppisista osista.


title: Pistiöt

text: Pistiöitä tunnetaan noin 130 lajia, tunnetuimpana afrikkalainen nauhapistiö ("Blepharis linariifolia").


title: Taikurinkukat

text: Taikurinkukat ("Crossandra") on akanttikasvien heimoon kuuluva trooppinen kasvisuku.


title: Taikurinkukat

text: Taikurinkukat ovat kaljuja tai karvaisia, piikittömiä pensaita tai ruohoja. Lehdet sijaitsevat vastakkaisesti tai kiehkuroissa ja ovat ehyt- tai enemmän tai vähemmän nyhälaitaisia. Kukat ovat näyttäviä, keltaisia tai punaisia, tavallisesti pitkäperäisiä ja sijaitsevat verson kärjen tuntumassa olevissa tähkissä. Tähkän suojuslehdet ovat neljässä rivissä limittäin, kookkaita, soikean keihäsmäisiä, verhiötä lyhyempiä ja karvaisia. Verhiö on viisiliuskainen, liuskat erikokoisia. Teriötorvi on kapea, laidetta pidempi, käyrä, ja laide on nieluun saakka jakautunut ja muodostaa viisiliuskaisen huulen, jonka liuskat ovat erikokoisia ja limittäisiä. Heteitä on neljä ja ne ovat kaikki toimivia ja jäävät teriön sisään; yksiteekaiset ponnet ovat palhoja pidemmät; steriili ponnenpuolisko on karvainen, tylppä, ja lokeroside on tasakärkinen. Sikiäin on kaksilokeroinen, kummassakin lokerossa on kaksi siemenaihetta. Vartalo paksuuntuu yläosastaan, ja luotti on vähän kahtia jakautunut. Hedelmä on pitkänomainen, litistynyt ja vaihtelevassa määrässä nelikulmainen kota, jossa on neljä soikiomaista ja suomu- tai karvapeitteistä siementä.


title: Taikurinkukat

text: Taikurinkukat ovat kotoisin pääasiassa trooppisesta Afrikasta, Madagaskarista sekä Arabian ja Etu-Intian niemimailta.


title: Taikurinkukat

text: Taikurinkukkien suvussa on noin 50 lajia. Suomeksi nimettyjä lajeja ovat taikurinkukka ("Crossandra infundibuliformis"), keniantaikurinkukka ("Crossandra subacaulis") ja tansaniantaikurinkukka ("Crossandra tridentata").


title: Tehonrakentajat

text: Tehonrakentajat on vuonna 2012 Tampereella perustettu taiteilijakollektiivi. Taiteilijakollektiivin jäsenet ovat Miska Allonen (s. 1993), Hemuloordi (s. 1989), Matti Hyvönen (s. 1989), Laura Impola (s. 1988), Laura Laukkanen (s. 1984), Fanni Maliniemi (s. 1989) ja Ismo Torvinen (s. 1984). Miska Allonen liittyi Tehonrakentajiin syksyllä 2015. Vuodesta 2014 alkaen Tehonrakentajat on yleishyödyllinen yhdistys.


title: Tehonrakentajat

text: Tehonrakentajat -taiteilijakollektiivin tarkoituksena on laajentaa yhteiskunnassa vallitsevia tehokkuuskäsityksiä. Kollektiivi järjestää näyttelyitä, työpajoja ja tapahtumia. Tehonrakentajat on järjestänyt näyttelyitä muun muassa Galleria 3h+k:ssa Porissa (2013), Galleria Rajatilassa Tampereella (2014), taidetila XL Art Space:ssa Helsingissä (2014), Titanik-galleriassa Turussa (2015) sekä Bingo-galleriassa Oulussa (2016).


title: Tehonrakentajat

text: Tehonrakentajat kuratoi Headliner-näyttelyn, johon osallistui 19 taiteilijaa. Näyttely oli esillä Y-festivaaleilla 2015 ja Työväenmuseo Werstaalla 2016.


title: Tehonrakentajat

text: Yhdistyksen toimipiste sijaitsi Tesoman Taidehallin tiloissa Tampereella 2014-2015. Nykyinen toimipiste sijaitsee Tampereen Epilässä, Tampereen Taidehallilla.


title: Crore

text: Crore (lyh. cr.) on useassa Etelä-Aasian maassa, erityisesti Intiassa, Bangladeshissa, Pakistanissa ja Nepalissa, käytetty lukusana, joka tarkoittaa kymmentä miljoonaa (10 000 000). Intialaisen numerointijärjestelmän sana juontaa juurensa sanskritin (kōṭi), hindin tai urdun kielisestä sanasta (करोड़ "karoṛ" []).


title: Crore

text: Crorea käytetään esimerkiksi Intiassa raportoitaessa suuria liiketoiminnan tuloslukuja crorerupioina. Intialaisten pörssiyhtiöiden päiväkohtainen markkina-arvo eli osakkeiden yhteisarvo kerrotaan crorerupioina (esimerkkinä sadan suurimman intialaisen pörssiyhtiön lista Bombayn pörssistä). Myös yrityskaupan suuruudesta kerrottaessa lukusana esiintyy usein.


title: Crore

text: Vastaavasti elokuva "Slummien miljonääri" kulki Intiassa nimellä "Slumdog Crorepati" (”slummien kymmenmiljoonääri”) ja televisiovisailu "Haluatko miljonääriksi?" esimerkiksi nimellä "Kaun Banega Crorepati?" (”kuka haluaa kymmenmiljonääriksi?”; Intiassa ohjelmasta oli useita kieliversioita).


title: Crore

text: Intialaisessa numerointijärjestelmässä crore voidaan jakaa sataan lakhiin, mikä sana on yleisessä käytössä. Lakh on sataa tuhatta (100 000) tarkoittava sana. Sadalle crorelle on puolestaan oma sanansa, arab (1 000 000 000, eli miljardi).


title: Israelin arabit

text: Israelin arabit ovat arabeja, jotka ovat Israelin kansalaisia. Israelin tilastokeskuksen mukaan vuonna 2013 Israelissa oli 1 658 000 arabia eli 20,7 prosenttia maan koko väestöstä.


title: Israelin arabit

text: Israelin arabit asuvat etupäässä kolmella alueella: Galileassa, missä heitä on puolet väestöstä, ”pienessä kolmiossa” niin sanotun Vihreän linjan vierellä ja eteläisessä Negevin autiomaassa. Useimmat arabit asuvat arabikaupungeissa ja -kylissä. Suurista kaupungeista arabeja asuu etenkin Jaffa/Tel Avivissa ja Haifassa.


title: Israelin arabit

text: Arabien osuus väestöstä hallintoalueittain 2009:


title: Israelin arabit

text: Suuri osa Palestiinan alueella 1948 asuneista arabeista pakeni muihin arabimaihin Israelin itsenäisyyssodan aikana. Osa palasi sodan jälkeen takaisin koteihinsa. Israelin valtio oli sillä välin ottanut haltuunsa osan arabien omistamista maista, arabien mukaan jopa suurimman osan. Juutalaisen Israelin hallitsemille alueille jäi 156 000 arabia, joista kasvoi kuuden vuosikymmenen aikana hyvin korkean syntyvyyden seurauksena 1,1-miljoonainen väestönosa. Itsenäisyyssotaa seuranneiden kahden vuosikymmenen aikana arabikylät joutuivat sotilaallisen valvonnan alaisiksi, ja heidät eristettiin Israelin reuna-alueiden palestiinalaisista, jotka eivät olleet maan kansalaisia. Israelin hallinto piti arabeja turvallisuusuhkana, sillä moni arabijohtaja ja -akateemikko oli kyseenalaistanut Israelin juutalaisuuden.


title: Israelin arabit

text: Kuuden päivän sodan 1967 seurauksena Israelin arabit lähenivät palestiinalaisten kanssa, ja samalla vastakkainasettelu juutalaisten kanssa kasvoi. Arabit järjestäytyivät poliittisesti 1970-luvun puolivälissä ja alkoivat vaatia parempia oikeuksia. Koko maan arabiväestö järjesti 30. maaliskuuta 1976 yleislakon, jota he muistavat yhä vuosittain mielenosoituksin. Arabien asema koheni 1980-luvulla, osin heidän väestönosuutensa voimakkaan kasvun seurauksena. Arabeille palautettiin maita ja laittomia asumuksia laillistettiin. Ensimmäinen intifada 1987 katkaisi kuitenkin liennytyksen, kun arabit asettuivat palestiinalaisten puolelle.


title: Israelin arabit

text: 1990-luvun alkupuolella arabien keskuudessa syntyivät niin integraatiota kuin kansallismielisyyttäkin kannattaneet poliittiset suuntaukset. Oslon rauhansopimuksen kariuduttua Israelin arabien ja juutalaisten välillä on ollut ajoittain väkivaltaisia kahakoita. Niiden seurauksena hallituksen nimittämä Orin komissio suositteli, että arabiasiat siirrettäisiin suoraan pääministerin alaisuuteen, maan väestönosien tasa-arvoa parannettaisiin, poliisin kovaotteista toimintaa arabeja kohtaan tarkastettaisiin ja arabien kollektiivinen identiteetti tunnustettaisiin yhteisessä kulttuurissa. Vastakkansasettelu kuitenkin jatkui, ja vuosina 2006–2007 Israelin johtavat arabijärjestöt kyseenalaistivat julkaisuissaan Israelin olemassaolon juutalaisena valtiona ja vaativat kansallistettuja maita takaisin arabeille.


title: Israelin arabit

text: Arabeilla on Israelissa oma kansallinen identiteettinsä. Heillä on juutalaisväestöstä poikkeava kieli ja uskonto, heillä on oma koulujärjestelmä, oma kirjallisuus, teatteri ja joukkotiedotus sekä omat uskonnolliset oikeusistuimet, jotka käsittelevät henkilöasioita.


title: Israelin arabit

text: Israelin arabit puhuvat arabiaa, joka on toinen Israelin virallisista kielistä heprean ohella. Monet arabit puhuvat hepreaa toisena kielenään. Maassa on satoja arabiankielisiä kouluja.


title: Israelin arabit

text: Israelin arabeista noin 80 prosenttia on islaminuskoisia. Useimmat Israelin muslimiarabit ovat sunneja. Kymmenesosa heistä on beduiineja. Kristittyjä Israelin arabeista on 10 prosenttia samoin kuin druuseja, joita ei virallisesti kuitenkaan lueta maan arabiväestöön kuuluviksi.


title: Israelin arabit

text: Arabeilla on Israelissa maan kansalaisina täydet kansalaisoikeudet. Heillä ei kuitenkaan ole asevelvollisuutta, kuten juutalaisilla, druuseilla ja tšerkesseillä. Vaikka nuoret arabit voivatkin käydä töissä sinä aikana, kun muut israelilaiset suorittavat pitkää asepalvelustaan, armeijan käymättömyys sulkee arabeilta myöhemmin joitain ovia työelämässä ja avustusten suhteen. Jotkut arabit käyvät armeijan vapaaehtoisina. Armeijan käymiseen suhtaudutaan maan arabiyhteisössä kuitenkin yleensä kielteisesti.


title: Israelin arabit

text: Israel on Lähi-idän ainoa maa, missä homoseksuaaleja ei vainota. Tämän seurauksena maahan on muuttanut paljon homoseksuaaleja arabeja naapurimaista.


title: Israelin arabit

text: Harvardin yliopiston tekemän kyselyn mukaan 77 prosenttia Israelin arabeista asuu Israelissa mieluummin kuin missään muussa maassa.


title: Israelin arabit

text: Arabit johtavat Israelissa omia kuntiaan. Israelin arabeilla on omia poliittisia puolueita. Arabeja on toiminut myös Israelin hallituksen ministereinä, korkeimmassa oikeudessa ja diplomaatteina. Israelin hallituksen ensimmäinen arabimuslimiministeri oli Raleb Majadele, joka nimitettiin vuonna 2007 maan tiede-, teknologia-, kulttuuri- ja urheiluministeriksi. Maaliskuun 2015 parlamenttivaaleissa yhdistynyt arabipuolueiden liitto sai 13 paikkaa maan 120-paikkaiseen parlamenttiin.


title: Israelin arabit

text: Jotkut arabit kokevat syrjintää, ja arabien sosioekonominen asema onkin juutalaisiin verrattuna heikompi monella alueella. Jotkut juutalaiset suhtautuvat maan arabeihin epäluuloisesti ja pitävät heitä demografisena uhkana.


title: Israelin arabit

text: Israelissa arabit asuvat yleensä omilla asuinalueillaan erossa juutalaisista, lukuun ottamatta muutamaa kaupunkia. He käyvät myös omia koulujaan. Arabikylät saavat vähemmän rahoitusta kuin juutalaiskylät, minkä seurauksena niiden infrastruktuuri, koulut ja palvelut ovat heikompia. Arabit ovat Israelissa aliedustettuja korkeakoulutuksessa ja useimmilla teollisuudenaloilla. Juutalaisten käyttämä heprea on Israelin liike-elämän kieli. Arabeilla on myös juutalaisia huonommat mahdollisuudet vuokrata maata.


title: Israelin arabit

text: Vuosina 2001–2004 Israelin hallitus käytti miljardi dollaria arabien sosioekonomisen aseman parantamisprojektiin.


title: Israelin arabit

text: Israelin arabiperheet ovat juutalaisperheitä suurempia. Arabiperheiden keskimääräinen lapsiluku on 3,6. Imeväiskuolleisuus oli 6,5 promillea vuonna 2008. Vuonna 1999 arabilapsista 97 % kävi koulua, ja 46 % arabeista kävi lukion ja 19 % yliopiston. Israelin arabien lukutaitoaste on 92 %, mikä on selvästi korkeampi kuin missään arabimaassa. Israelin arabien elinajanodote vuonna 2009 oli 78,5 vuotta.


title: Israelin arabit

text: Arabit ovat vähemmän koulutettuja kuin juutalaiset, ja heidän tulotasonsa on matalampi. Vuonna 2009 Israelin arabeista työttöminä oli 8,5 prosenttia, ja niin miesten kuin naistenkin työttömyysaste oli matalampi kuin juutalaisten. Vuonna 2008 Israelin arabinaisista 21 prosenttia kävi töissä kodin ulkopuolella (juutalaisnaisista 57 prosenttia).


title: Somppi

text: Somppi on pääosin Suomessa esiintyvä sukunimi. Vuonna 2014 Suomessa oli 400 Somppi-sukunimen omaavaa henkilöä. Vuonna 2000 Yhdysvalloissa oli 128 henkilöä, joiden sukunimi oli Somppi. Somppi on muun muassa seuraavien henkilöiden sukunimi:


title: A Monster Like Me

text: A Monster Like Me () on Mørlandin ja Debrah Scarlettin esittämä popkappale, joka edusti Norjaa vuoden 2015 Eurovision laulukilpailussa Itävallan Wienissä. Kappaleen on säveltänyt ja sanoittanut Mørland itse. Sen kesto on kolme minuuttia ja 14 sekuntia.


title: A Monster Like Me

text: "A Monster Like Me" kilpaili Euroviisujen toisessa semifinaalissa 21. toukokuuta. Siellä se sai 123 pistettä, sijoittui neljänneksi ja selviytyi finaaliin. Finaalissa se sai 102 pistettä ja sijoittui kahdeksanneksi.


title: Neetu Singh

text: Neetu Singh (s. 8. heinäkuuta 1958 Delhi), myös Neetu Kapoor, on intialainen näyttelijä. Hän aloitti uransa lapsinäyttelijänä. Mentyään naimisiin vastanäyttelijänsä Rishi Kapoorin kanssa, Singh jätti elokuva-alan 1980-luvun alussa. Hän teki paluun 26 vuoden jälkeen ja näytteli aviomiehensä kanssa elokuvissa "Love Aaj Kal" (2009), "Do Dooni Chaar" (2010), "Jab Tak Hai Jaan" (2012) ja "Besharam" (2013).


title: Neetu Singh

text: Neetu Singh on ollut naimisissa näyttelijä Rishi Kapoorin kanssa vuodesta 1979. Heillä on kaksi lasta, muotisuunnittelija Riddhima Kapoor Sahni ja näyttelijä Ranbir Kapoor.


title: Aleksei Vorobjov

text: Aleksei Vladimirovitš Vorobjov (, taiteilijanimeltään Alex Sparrow; s. 19. tammikuuta 1988 Tula) on venäläinen laulaja ja näyttelijä. Hän edusti Venäjää vuoden 2011 Eurovision laulukilpailussa Saksan Düsseldorfissa kappaleella "Get You".


title: Aleksei Vorobjov

text: Vorobjovin taiteilijanimi Alex Sparrow tulee hänen nimensä englanninkielisestä käännöksestä. Sparrow ja Vorobjov tarkoittavat varpusta.


title: Aleksei Vorobjov

text: Vorobjov on osallistunut monta kertaa Venäjän euroviisukarsintoihin. Hän edusti Venäjää vuoden 2011 Eurovision laulukilpailussa Düsseldorfissa kappaleella "Get You". Hän selviytyi finaaliin ollen sen 16:s. Vorobjov on voittanut myös Venäjän X Factorin.


title: Aleksei Vorobjov

text: Vorobjov näytteli ensimmäisen roolinsa vuonna 2006. Vuonna 2015 hän esittää amerikkalaisessa kauhufilmissä "The Vatican Tapes" Dr. Kulikia. Hänellä on myös monia muita rooleja näyttelijänuransa aikana.


title: Aleksei Vorobjov

text: Vorobjov joutui tammikuussa 2013 vakavaan auto-onnettomuuteen Los Angelesissa. Hän sai onnettomuudessa aivovamman, josta hän on kuitenkin kuntoutunut ja palannut laulamisen ja näyttelemisen pariin.


title: Vence

text: Vence on kunta Kaakkois-Ranskassa Alpes-Maritimesin departementissa Provence-Alpes-Côte d’Azurin alueella. Se on keskiaikainen 1100-luvulta peräisin oleva kaupunki lähellä Välimerta. Vence on ollut taiteilijoiden suosima paikka. Siellä ovat vuosien saatossa tehneet työtään kuuluisuudet kuten Henri Matisse, Chaïm Soutine, Marc Chagall, Raoul Dufy, Jean Dubuffet ja Arman.


title: Vence

text: Henri Matisse asui Vencessa toisen maailmansodan aikana ja sai apua terveysongelmiinsa dominikaaniluostarista. Vuosina 1949–1951 hän koristeli kiitokseksi luostarin kappelin maalauksillaan, ja ”Matissen kappeli” on nyt kunnan tunnetuin matkailunähtävyys. Kylässä on myös modernin taiteen museo Fondation Emile Hugues.


title: Vence

text: Vencen eteläpuolella on taiteilijoiden 1920-luvulla löytämä keskiaikainen kylä Saint-Paul-de-Vence kymmenine taidegallerioineen ja Fondation Maeght -taidemuseoineen.


title: Doris Björkskog

text: Doris Margareta Björkskog (s. 19. maaliskuuta 1929 Uusikaarlepyy) on suomalainen Kokkolassa asuva ruotsin kielellä kirjoittava kirjailija.


title: Doris Björkskog

text: Björkskog kävi Uudenkaarlepyyn yhteiskoulua ja työskenteli sitten postivirkailijana ja yksityisyrittäjänä. Hän on julkaissut runokokoelmia ja lastenkirjoja. Björkskog on ollut mukana Keski-Pohjanmaan Pränttärit ry:n, Svenska Österbottens litteraturförening-yhdistyksen ja kokkolalaisen Länsirannikko-kustantamon toiminnassa.


title: Karin Kull

text: Karin Johanna Kull (s. 26. helmikuuta 1929 Helsinki) on suomalainen ruotsin kielellä kirjoittava kirjailija.


title: Dimerkaproli

text:
Dimerkaproli eli BAL (), jonka molekyylikaava on "CHOS" on lääkeaine ja lewisiitin vastamyrkky. Englantilaisen Boots-yhtymän valmistamaa tuotetta on myyty 5% konsentraationa, jossa oli 50 mg dimerkaprolia/ml. Lääke annetaan injektiona, koska se ei imeydy suun kautta annettuna. Lääkettä voidaan käyttää raskasmetallien aiheuttamiin myrkytystiloihin. Sillä hoidetaan lyijymyrkytystä ja lisäksi se voi kelatoida ainakin arsenikkia, elohopeaa, kultaa, antimonia ja muutamaa muutakin metallia pois elimistöstä. Vaikka se poistaa myös kadmiumia, kadmium kuitenkin kerääntyy munuaiseen joten dimerkaprolia ei tulisi käyttää kadmiummyrkytyksen hoidossa. Vuodelta 1960 olevan Ilmari Vartiaisen "Lääkeaineopin" ("Farmakologia") mukaan, tyypillinen elohopeamyrkytys on voinut aiheutua elohopeaan liittyvästä lääkekäytöstä. Elohopeaa on käytetty monen muun hoitoaiheen ohella diureettina.
Dimerkaprolin moolimassa on 124,225 g/mol ja CAS-numero 59-52-9.


title: Dimerkaproli

text: Dimerkaproli on WHO:n listalla yhteiskunnalle tärkeimmistä lääkkeistä.


title: Dimerkaproli

text: Dimerkaproli on itsekin myrkyllistä suurina annoksina. Sen intramuskulaarinen LD50-arvo rotalle on noin 105 mg/kg ja intraperitonaalisesti 140 mg/kg.


title: Aino Korhonen

text: Aino Helena Korhonen (o.s. Kantonen, 20. helmikuuta 1929 Kustavi – 8. heinäkuuta 2018 Pori) oli suomalainen kirjailija.


title: Aino Korhonen

text: Korhonen kävi keskikoulun ja työskenteli toimistovirkailijana. Hän voitti vuonna 1978 WSOY:n eläinaiheisten romaanien kilpailun kissa-aiheisella kirjallaan "Ihmisen kesyttäjät". Korhosen runoja on julkaistu myös Porin työväenopiston kirjoittajien 1975 julkaistussa antologiassa "Runo on sinä ja minä".


title: Merseyrail

text: Merseyrail on Liverpoolin metropolialueella Merseysiden kreivikunnassa liikennöivä rautatieverkosto, jolla on metron ja paikallisjunan piirteitä.


title: Merseyrail

text: Merseyrailin varella on 67 asemaa ja sen reitti on 120,7 kilometrin pituinen. Liverpoolin keskustassa raiteet kulkevat maan alla. Merseyrailia käyttää päivittäin noin 100 000 matkustajaa.


title: Merseyrail

text: Merseyrailissä on kolme linjaa: Northern Line, Wirral Line ja City Line. City Lineä tosin operoi pääosin Northern Rail, ja linja on yhdistetty myös muihin Northern Railin linjoihin.


title: Bardon kansallismuseon isku

text: Bardon kansallismuseon isku tapahtui 18. maaliskuuta 2015, kun kolme terroristia hyökkäsi Tunisian pääkaupungissa Tunisissa sijaitsevaan Bardon kansallismuseoon. Yhteensä 24 ihmistä kuoli, heistä 20 oli eurooppalaisia turisteja, neljä tunisialaisia ja kaksi hyökkääjiä. Noin 50 loukkaantui iskussa.


title: Bardon kansallismuseon isku

text: Poliisi surmasi kaksi hyökkääjistä, jotka olivat Tunisian kansalaiset Yassine Labidi ja Saber Khachnaoui. Kolmas hyökkääjä pakenee viranomaisia.


title: Bardon kansallismuseon isku

text: Iskun tekijäksi ilmoittautui 19. maaliskuuta Isis. Tunisian hallitus kuitenkin syytti iskusta Islamilaisen Maghrebin al-Qaidan alaryhmittymää nimeltä "Okba Ibn Nafaan prikaati". Poliisin hyökkäyksessä 28. maaliskuuta 2015 kuoli yhdeksän ryhmittymän jäsentä.


title: Luettelo YK:n pakkausnumeroista 2201–2300

text: Alla on esitetty YK:n asettamat kemikaalien sekä teollisten valmisteiden pakkaus- ja kuljetusmerkinnät aineille, joiden YK-numerot ovat 2201–2300.


title: Giant (yhtye)

text: Giant on yhdysvaltalainen hard rock -yhtye. Yhtye on julkaissut neljä studioalbumia, joista viimeisin "Promise Land" on vuodelta 2010. Yhtyeen perustajajäsenistä Dann Huff on soittanut mm. Michael Jacksonin, Whitesnaken ja Whitney Houstonin albumeilla.


title: Giant (yhtye)

text: Giantin perustivat laulaja-kitaristi Dann Huff ja kosketinsoittaja Alan Pasqua vuonna 1987. Dann Huffin veljeä, rumpali David Huffia ja basisti Mike Brignardelloa pyydettiin liittymään yhtyeeseen. Huffin veljekset olivat aikaisemmin 1980-luvun alussa perustaneet White Heart -yhtyeen, josta molemmat olivat lähteneet. Yhtyeen debyyttialbumi "Last of the Runaways" julkaistiin vuonna 1989 A&M Recordsin kautta. Albumin selvä ykköshitti oli "I'll See You in My Dreams", joka nousi Yhdysvaltojen Top 20-listalle.